text: 1Chay iskay angelkunan Sodoma llaqtaman chayarqanku rasphiyaykuyta, Lot-taq Sodoma llaqta punkupi tiyasharqan. Chaymi paykunata rikurqospa sayarirqan chaskinanpaq, hinaspan pampaman k'umuykukuspa 2nirqan: –Kunanqa, wiraqochaykuna, valekuykichismi kamachiykichispa wasinman haykuykunaykichispaq, hinaspa qorpachakunaykichispaq, chakiykichistapas mayllikunaykichispaq. Tutamantañataq hatarinkichis, hinaspa ripunkichis, nispa. Paykunataq ichaqa nirqanku: –Manan, plazallapin puñusaqku, nispa. 3Lot-taq ichaqa sinchita paykunata valekurqan, chaymi wasinman haykurqanku. Lotqa paykunapaq sumaq mikhunatan wayk'uchirqan, mana qonchuyoq t'antata masachirqan, chaytan mikhurqanku. 4Manaraq puñuykushaqtinkutaq Sodoma llaqta qharikunaqa llaqtallantin wasita muyuykurqanku, waynakunapas machu runakunapas llapallanku, 5Lot-ta waqyaspataq nirqanku: –¿Maymi kunan tuta wasiykiman chayamuq qharikuna? Horqomuwayku t'inkikunaykupaq, nispa. 6Hinaqtinmi Lotqa paykunaman lloqsimurqan, punkuta wisq'arparispataq 7nirqan: –Valekuykichismi, wawqeykuna, imaynan chay hina mana allinta ruwawaqchis. 8Kashanmi iskay ususiykuna, doncellakuna, paykunata horqomusqaykichis, ima munasqaykichista ruwaychis, kay qharikunallata ama imanaychispaschu, paykunaqa qorpachasqaykunan, nispa. 9Hinan paykunaqa nirqanku: –¡Anchhuriy! ¡Karu llaqtayoqmi qanqa kanki! ¿Juezñachu kayta munanki? Kunanqa qorpachasqayki runakunamantapas aswan mana allintaraqmi ruwasqaykiku, nispa. Chaymi Lotman phawaykurqanku, hinaspa punkuta p'akiyta munarqanku. 10Chay iskay qharikunataq ichaqa Lot-ta hap'ispa wasiman aysaykurqanku, punkutataq wisq'arparirqanku. 11Wasi punkupi kashaq runakunatataq waynakunamanta machu runakunakama ñawsayachirqanku, chaymi paykunaqa punkuta yanqa maskhapakurqanku. 12Chaymantataq qorpachakuq qharikunaqa Lot-ta nirqanku: –¿Familiaykikuna kaypi kanraqchu? Qatayniykikunata, churiykikunata, ususiykikunata llaqtapi hayk'an kaqniykitapas kaymanta horqollayña. 13Kay llaqtataqa thunisaqkun. Señor Diosmi anchataña kay llaqta contra uyarin, chaymi Señor Diosqa kachamuwanku thuninaykupaq, nispa. 14Hinaqtinmi Lotqa lloqsispa ususinkunawan casarakunankupaq kaqkunata rimapayarqan: –Hatariychis, kaymanta lloqsiychis, Señor Diosmi kay llaqtata thuninqa, nispa. Paykunataq ichaqa yanqa rimasqanpaq yuyarqanku. 15Pacha illarimuytataq angelkunaqa Lot-ta usqhachirqanku: –Sayariy, warmiykitapas iskaynin ususiykitapas kaymanta pusay, paqtan kay llaqtaq muchuyninpi wañuwaq, nispa. 16Pay mana usqhaqtintaq Señor Diospa khuyapayasqanman hina chay qharikunaqa paytapas, warmintapas, iskaynin ususinkunatapas makinkumanta hap'iykuspa, paykunata llaqta hawaman saqemurqanku. 17Hinaspataq huknin angelqa nirqan: –¡Ayqekuy! Aman qhepaykita qhawarikamunkichu, amataq mayneqpipas kay cheqaspi sayaykunkichu. Orqo-orqoman ayqey, paqtan wañuwaq, nispa. 18Hinan Lotqa paykunata nirqan: –Manan, valekuykichismi wiraqochakuna, 19anchata khuyapayawaspaykin kamachiykita kawsachiwarqanki, manan orqoman ayqeymanchu, paqtan ñanpi muchuchiy taripawaqtin wañuyman. 20Qhawariy haqay llaqtata qayllallaypin kashan, chayman ayqesaq, chayqa huch'uyllan. Haqayman ayqechiwaychis kawsanaypaq. Chay llaqtachaqa huch'uyllan, nispa. 21Hinan payman kutichirqan: –Kay mañakusqaykitapas uyarinin, chay nisqayki llaqtataqa manan thunisaqchu. 22¡Usqhay! ¡Haqayman ayqey! Manan imatapas ruwasaqchu haqayman chayanaykikama, nispa. Chaymi chay llaqtaqa Zoar nisqa sutiyoq. 23Zoarman Lot chayaqtinñan intiqa lloqsimurqan. 24Hinaqtintaq Señor Diosqa Sodomaman Gomorramanwan hanaq pachamanta parachimurqan azufreta ninatawan. 25Hinaspan thunirqan chay llaqtakunata llapa tiyaqkunantinta, lliw chay wayq'otapas chakrakunantinta. 26Lotpa warmintaq ichaqa qhepanta qhawarikurqan, hinaspan kachi qaqaman tukurqapurqan. 27Qhepantin p'unchaytaq Abrahamqa tutallamanta rirqan Señor Dioswan tupasqan cheqasta, 28hinaspan qhawaykurqan Sodomata Gomorrata lliw chay wayq'otapas, hinan rikurqan horno q'osñi hina wayq'omanta wicharishaq q'osñita. 29Ahinatan Diosqa thunirqan Lotpa tiyasqan wayq'o llaqtakunata. Abrahammanta yuyarikuspataq Diosqa manchay ñak'ariymanta Lot-ta qespichirqan. 30Zoarpi qhepakuyta manchakuspanmi, Lotqa iskay ususinkunantin Zoarmanta lloqsispa orqo-orqopi tiyarqan, kinsantinkun qaqa wasipi tiyarqanku. 31Hinan kurakkaqqa sullk'akaqta nirqan: –Taytanchisqa machuñan, manan kay hap'iypi qhari kapunchu ñoqanchiswan casarakunanpaq kay pachantinpi ruwayman hinaqa. 32Haku taytanchisman vinota ukyachimusun, hinaspa paywan puñusunchis, chay hinapi taytanchispaq wachakusunchis, nispa. 33Chay tutan taytankuman vinota ukyachirqanku, hinaspan kurakkaqqa suchuykuspa taytanwan puñurqan. Taytantaq ichaqa mana reparakurqanchu ususinpa suchuykusqantapas hatarisqantapas. 34Qhepantin p'unchaytaq kurakkaqqa sullk'akaqta nirqan: –Ch'isi tutan taytaywan puñukurqani, kunan tutapas vinota ukyachillasuntaq, hinaspa qanñataq payman suchuykuspa puñukunki, chay hinapi iskayninchis taytanchispaq wachakusunchis, nispa. 35Hinan chay tutapas taytankuman vinota ukyachirqanku, hinaspataq sullk'akaqqa suchuykuspa taytanwan puñukurqan. Taytanqa manallataqmi reparakurqanchu ususinpa suchuykusqantapas hatarisqantapas. 36Chay hinatan Lotpa iskaynin ususinkunaqa taytankupaq wiksallikurqanku. 37Hinaspan kurakkaqqa huk qhari wawata wachakurqan, suticharqantaq Moabta, paymi kunan Moab runakunaq taytan. 38Sullk'akaqpas wachakullarqantaq huk qhari wawata, suticharqantaq Ben-ammita, paymi kunan Amón runakunaq taytan.


c: text/html

text: 1Cheqamanta Tata Diospa makenqa mana juch'uyyapunchu mana salvasuyta atinampaj, manataj ninrimpis joq'arayapunchu mana uyarisuyta atinampajqa. 2Qankunaj sajra ruwasqasniykichejmin t'aqasunkichej Diosniykichejmantaqa. Juchasnillaykichejtaj uyanta pakaykucherqa ama uyarinasuykichejpaj. 3Qankunaj makisniykichejqa yawarlla kashan, dedosniykichejpis juchawan pejtusqa kashan. Simiykichejqa llulla kajllata parlan, qalluykichejtaj sajra kajllata. 4Mana pipis justiciata munajqa kanchu, nitaj pipis juezpa ñawpaqenman llimphu sonqowan parlarinchu. Manachayqa qhasi manakajllapi atienekunku, llullasta parlaspa. Sajra kajwan chichu rikhurinku, chaymantataj juchata wachakunku. 5Katari runtusta ojllanku, mik'u mik'u llikhastataj ruwanku. Pichus chay runtusta mikhojqa wañonqa; chay runtusta q'allpirejtinkupis, katari uñas llojsimonqanku. 6Mik'u mik'oj llikhanmanta awasqa p'achaqa churakunapaj mana walejchu, nitaj ruwasqankuwan qhatakuyta atinkuchu. Chay ruwasqasninkoqa sajrallapuni; kallpapi atienekuspa sajra ruwaylla makisninkupeqa kashan. 7Chakisninkoqa sajra ruwayllaman imata jina rin; usqhayta rinku mana juchayojta qhasimanta wañuchinankupaj. Yuyayninkupeqa sajra ruwayllapuni junt'a kashan. Maypichus purisqankupeqa saqenku llakiyllata, waqaytawan. 8Paykunaqa allin kawsakuy ñanta mana rejsinkuchu, kawsayninkupitaj cheqan ruway mana kanchu. Chay ñanninkoqa wist'ulla, chay sajra ñanta rejtaj allin kawsayta mana tarenqachu. 9Chay imas kajtin, justiciaqa noqanchejmanta chinkarin, manataj cheqan kayqa taripawanchejchu. K'anchayta suyanchej, chaywampis laqhalla tiyan; sut'iyamunanta suyaspapis, laqhallapipuni purinchej. 10Perqasta llojchinchej ciegos jina; mana ñawiyojpis kasunman jina llankhaykachaspa purinchej. P'unchaypacha tutapis kanman jina misk'akunchej; laqhayajpi wañusqas jina kashanchej. 11Tukuyninchej jukumaris jina qhaparinchej; palomas jina uy uy nispa waqanchej. Cheqan kajta suyanchej, manataj tarinchejchu. Salvaciompis noqanchejmantaqa karunchakun. 12Juchasninchejqa Tata Diospa ñawpaqempi may ashkha kanku, juchasnillanchejtaj mana allin kasqanchejta ch'ataykuwanchej. Noqallanchejwampuni juchasninchej kashan, yachanchejtaj juchayojpuni kasqanchejta. 13Kay jinata juchallikorqanchej: Diospa contrampi oqharikorqanchej, Payta wasancharqanchej, Paymanta karunchakorqanchej, runa masinchejta ñak'arichejkunata astawan tanqarqanchej, wasanchakojkunatataj yanaparqanchej. Sonqonchejpi wakichisqanchej llullakoyqa siminchejmanta llojsimorqa. 14Chayrayku justiciaqa qhesachasqa kashan, cheqan kajtaj karupi kashan. Cheqa kajqa plazapi misk'akun, maychus kajta ruwaytaj mana jamuyta atinchu. 15Cheqa kajqa mana noqanchej ukhupichu kashan; sajra kajmanta t'aqakojpa imasninta qhechuspa apakapunku. Chayta rikuspa, Tata Dios phiñakorqa manaña justicia kasqanrayku. 16Chaypacha Tata Diosqa repararqa mana uj runallapis yanaparej kasqanta, t'ukorqataj mana uj runallapis jamach'aj kasqanmanta. Chayrayku Pay kikin makinwan salvayta qallarerqa, cheqan kaynintaj Payta sumajta sayacherqa. 17Cheqan kaywan sumajta p'achallikorqa, fierro pecherawan jina; salvación monterata umanman churakorqa. Vengakuna p'achastawan churakorqa; sinch'i munayninwan mantawan jina qhataykukorqa. 18Chayta churakorqa sapa uj enemigosninman ruwasqankuman jina qopunampaj. Mayta phiñakuspa, enemigosninta castiganqa, astawanqa mama qocha kantuspi tiyakojkunatawan. 19Inti yaykuy cheqakojpi tiyakojkunaqa Tata Diospa sutinta manchachikonqanku, jinallataj inti llojsimuy cheqakojpi tiyakojkuna jatun kayninta jatumpaj qhawanqanku. Payqa ashkha mayu yaku jina manchayta jamonqa, Diospa Espirituntaj Payta pusamonqa. 20Chantá preciowan kacharichejqa Sión llajtaman jamonqa, Jacobpa ayllunmanta pikunachus Noqaman juchankumanta kutirikojkunapaj, nispa nin Tata Diosqa. 21Tata Dios nillantaj: Kay tratota paykunawan ruwasaj. Pataykiman churasqay Espírituy, simiykiman churasqay nisqasniy ima qanmanta mana karunchakonqachu, nitaj wawasniykimanta, nillataj allchhisniykimantapis, kunanmanta wiñaypaj, nispa nin Tata Diosqa.

robotstxt: allowed

filter: keep


text: 1Yäracog mayintsi imapis jutsa cashganta yarpaptenga tsayta ama rurashuntsu. 2Tsaypa trucanga imatapis rurashun yäracog mayintsi Tayta Diosnintsi munashgannog ali cawananpag. 3Señornintsi Jesucristupis tsayjina nacaycar lapanta rurargan runacuna Tayta Diosnintsi munashgannog ali cawananpagmi. Nacananpag cashganpitaga Tayta Diosnintsipa palabranchöpis caynog nirmi escribiraycan: “Tayta Dios, gamta cäsucuyta mana munashpanmi pï-may runapis nogataga chiquiycäman y ashliycäman.” 4Tayta Diosnintsipa palabrancho escribiraycagcunaga manami unay runacunala tantyacunanpagtsu cargan, sinöga nogantsipis tantyacunantsipagmi caycan. Palabranta tantyacurmi musyantsi Tayta Diosnintsi yanapaycämashgantsita y naupanman chayanantsipag cashgantapis. 5Cuyapäcog Tayta Diosnintsega imaypis yanapaycämantsimi munashgannog cawanantsipag. Tsaymi payta manacö Jesucristo cuyamashgantsinog jucniqui jucniquipis cuyanacur ali cawapäcunayquipag. 6Tsaynog cuyanacur cawashpayquimi Señornintsi Jesucristupa taytan Diosnintsita lapayqui tsay yarpayla alabapäcunquipag. 7Tsauraga Jesucristuta chasquicog mayiquiwan mana jamurpänacuylapa cawapäcuy. Jamurpänayquipa trucanga jucniqui jucniquipis cuyanacäriy gamcunata Jesucristo cuyashushgayquinogla. Tsaynog cuyanacuptiquega waquin runacunapis Jesucristuta chasquicur Tayta Diosta alabangapagmi. 8Israel runacunatapis mana Israel runacunatapis Jesucristuta chasquicuptin jutsa rurashgancunata Tayta Diosnintsi perdonaycaptenga maygayquipis manacagman ama churanacuytsu. Payta chasquicog Israel runacunata Tayta Diosnintsi perdonaycan Abrahamta, Isaacta y Jacobta promitishganta cumplirmi. 9Payta chasquicog mana Israel runacunatapis perdonaycan Tayta Diosnintsi cuyapäcog cashganpita alabananpagmi. Rey David Tayta Diosnintsita alabashganpis caynog nirmi escribiraycan: “Mana Israel runacunapa naupanchöpis alabashayquimi.” 10Mana Israel runacunapis Tayta Diosnintsita alabananpagmi caynog nir escribiraycan: “Israel runacuna Tayta Diosnintsita alabashgannog mana Israel runacunapis Tayta Diosnintsita alabapäcuy.” 11Maspis caynog nirmi escribiraycan: “May-tsay nacioncunacho tag runacuna, lapayqui Tayta Diosta alabapäcuy.” 12Tayta Diosnintsipa profëtan Isaiaspis escribergan mana Israel runacunapag caynog nir: “Gueruta muturiptin troncunpita tsintsimushgannogmi Isaïpa tsurin David castapita juc mandag yurenga mandamänantsipag. Manami Israel runacunalatatsu mandanga, sinöga may-tsaycho tag runacunatami. Tsaynog mandaptinmi mana Israel runacunapis payman yäracongapag.” 13Tayta Diosnintsi yanapayculäshunqui payman yäracur jucniqui jucniquipis ali cawanayquipag, Santu Espiritupa maquincho cawanayquipag y gloriaman chayanayquipag cashganta musyar waran waran cushishga cawanayquipagpis. 14Waugui-panicuna, Tayta Diosnintsi munashgannog ali cawapäcushpayquimi gamcunaga pï-maytapis yanaparcaycanqui. Tsaynogpis Jesucristupa wilacuyninta yachacushpayquimi waquintapis tantyaycätsinqui Tayta Diosnintsi munashgannog cawapäcunanpag. 15Mayna yachacushga captiquipis cay cartata gamcunaman escribimö Tayta Diosnintsi munashganta yarpätsinäpagmi. Tsaynog escribimö mana Israel runacunaman Jesucristupa ali wilacuyninta wilacunäpag Tayta Diosnintsi churamashga captinmi. Tsaymi gamcunapis y waquin mana Israel runacunapis Santu Espíritu yanapashuptiqui Tayta Diosnintsi munashgannogna cawapäcunayquipag wilacuyninta wilacuycä. 17Mana Israel runacunapis Jesucristuta chasquicur pay munashgannogna cawapäcuptinmi cushicö. 18Tsaynogpis cushicö wilacur purinäpag Jesucristo yanapamaptinmi. Paypa wilacuyninta wilacuptë y runacuna ricacunanpag cawaptëmi mana Israel runacuna may-tsaychöpis Jesucristuta chasquicur Tayta Diosnintsita cäsucurcaycan. 19Tsaynogpis runacuna tantyacärinanpagmi Santu Espíritu yanapaycäman milagrucunata ruranäpag. Tsaynogpami Jesucristupa wilacuyninta shumag wilacushcä Jerusalenpita galaycur may-tsaypapis Iliriaman chayashgäyag. 20Wilacur purirpis manami jaticaycätsu waquincuna mayna wilacushgan cag marcacunamanga. Tsaypa trucanga Jesucristupa wilacuyninta pipis manarag wilacushgan marcacunamanmi wilacog imaypis aywä. 21Tayta Diosnintsipa palabranchöpis caynogmi escribiraycan: “Tayta Diosnintsipa wilacuyninta mana mayagcunami mayangapag. Wilacuyninta wiyarnami tantyacärengapag.” 22May-tsaypapis tsaynog wilacur purirmi gamcuna cagman shamuyta munarpis manarag camäpacushcätsu. 23Cay purishgä cag marcacunacho Jesucristupa wilacuyninta wilacushcänami. Tsaymi naupapita-patsa yarpashgänogla gamcuna cagman shamushagpag. 24Gamcunawan goyarcurnami Españapa aywayta yarpaycä. Tsayman aywanäpäga gamcuna yanapamänayquipag cashgantami yäracuycä. 25Cananga Jerusalenparagmi aywaycä tsaycho cag yäracog mayintsipag shuntapäcushgan ofrendata apar. 26Macedonia provinciacho y Acaya provinciacho yäracog mayintsimi tsay ofrendata shuntashga Jerusalencho caycag wactsa waugui-panicunata yanapananpag. 27Tsayta shuntar alitami paycuna rurapäcushga. Paycunapis Jesucristupa wilacuyninta Jerusalenpita galaycur wilapaptinmi chasquicärishga. Wilapashganpita cushicushpanmi ofrendata shuntapäcushga Jerusalencho caycag wactsa waugui-panicunaman apanäpag. 28Tsay shuntashgan ofrendata Jerusalencho waugui-panicunata entregaycurnami Españapa aywagnogla gamcunata watucushayquipag. 29Gamcuna cagman chämuptë Jesucristo yanapamäshun jucnintsi jucnintsipis shacyätsinacur cushicunantsipag. 30Waugui-panicuna, Señornintsi Jesucristuta chasquicushga captiqui y cuyanacunantsipag Santu Espíritu yanapamaptintsimi gamcunata ruwacö Tayta Diosnintsita nogapag manacärinayquipag. 31Tayta Diosnintsita manacäriy Jerusalenman chayaptë Jesucristuta mana chasquicog Israel runacuna mana wanutsimänanpag. Tsaynogpis Tayta Diosta manacäriy apashgä ofrendata Jerusalencho cag waugui-panicuna cushishga chasquicärinanpag. 32Jerusalencho lapanpis ali camacänanpag Tayta Diosnintsi yanapamaptenga gamcuna cagman chämuptë cushishgami goyäshunpag. 33Tayta Diosnintsi lapanchöpis gamcunata yanapayculäshunqui. Amén.


text: 1Kananqami kriyiq masiykuna, kusalata rugar Amitunchik Jesucristupa shutinpi nishaykillapa: Imanu kawsanaykillapapaq nir yach'achishurayllapa chaynullami waran waran kusa shumaqta kawsayllapa, imanutaq kanan kusa shumaqta tukuywan kawsayankillapa chaynulla. Chaynuqami Taytanchik Dyusqa kusalata aligriyanqa. 2Qamkunami yach'ayankillapana, Amitunchik Jesucristo munashannulla imanu kawsanaykillapapaq nir willashushayllapataqa. 3Chaqa Taytanchik Dyusqami munan kusala shumaqta pay munashannula kawsanaykillapata, chaynulla masayjunna karqa, ama ukwan ukwan pununaykillapata, manaqa manaraq masayjun kaqkunapis, ama pakaplla pununaykillapata, 4runapis kwirpunta tantyachir, warminlawan kusalata rispitanakur ima, allinlata kawsananllapata. 5Chayraykumi kwirpuykillapata tantyachir, amana chay mana kriyiqkuna yupayqa kawsayllapachu. 6Amami mayqanpis runa masinpa warminwan punur imaqa ingañanqachu. Chaqa imanutaq kutir kutir willashushayllapanumi Amitunchikqa chaynu tukur mana allinta ruraqkunataqa kusala manchaypaqtana kastiganqa. 7Chaqa Taytanchik Dyusqami akramashanchikllapa ama uchakurnachu, pay munashannu allinkunalata rurar kawsanallapapaq. 8Chayraykumi mayqanpis kay yach'achishushayllapata mana kasurqa, manami mayqan runatachu disprisyayan. Ashwanmi Taytanchik Dyus, Santu Ispiritunta qumashanchikllapa, payta disprisyayan. 9Piru imanu uknikillapa uknikillapa llakipanakur kawsanaykillapapaq nir iskribishunayllapata-shuypaqa mana ministinkillapachu. Chaqa chaytaqami Taytanchikllapa Dyus intrachishushallapana uknikillapa uknikillapa llakipanakur kawsanaykillapapaqqa. 10Chaqa chaynu llakipanakurmi kawsankillapa, Macedonia lugarpi taq tukuy kriyiq masinchikllapakunawanqa. Piru rugashaykillapami kriyiq masiykuna, masta llakipanakur kawsanaykillapapaq. 11Amami ima mana allinta ruranakurchu shumaqta kawsayllapa. Ashwanmi chay ima ruranaykillapakunapi yarpur, makikillapawan rurayllapa, imanu ruranaykillapapaq nishushayllapanulla. 12Chaynu kawsatkillapaqami, mana kriyiqkunamapis kusalata rispitashunqallapa. Chaynulla manami imaykillapapis faltashunqallapachu. 13Kriyiq masiykuna, kananqa intrakanaykillapata munani, imanumi chay wanuqkunawanqa maydiyaqa pasayanqa nir. Chaqa manami munanillapachu kusa llakishala kidanaykillapata, chay mana washakayashunllapachu nin, chaykuna yupayqa. 14Chaymi nishaykillapa: Imanutaq Jesucristumaqa wanur, kawsamuran nir kriyinchik, chaynullami Taytanchik Dyusqa kawsachimunqa paypi kriyiyar wanushakunataqa, Jesucristuwanna kananllapapaq. 15Chayraykumi Amitunchik Jesucristo intrachimashanta nishaykillapa: Maydiya Amitunchik nuqanchikkuna kawsayashalla tikrakamutinqa, manami nuqanchikkunataraqchu naypaqtaqa pullakumashunllapa. Ashwanmi chay wanusha kaqkunataraq kawsachimur pullakunqa. 16Chaqa, kusa mantakuq Dyuspa angelnin rimaqtami uyapashunllapa. Chaynullami trumpita syilumanta-pacha waqaqta uyapashunllapa. Chaymantami Amitunchik Jesucristuqa kusala pudirninwan ishkimunqa. Chaynami paypi kriyiyar wanushakunaraq puntataqa kawsamunqallapa. 17Chaymantaraqmi nuqanchikkuna kawsaq chaykunaqa illaqmanta apakashunllapa, chay kawsamusha chaykunawan pulla. Chaynumi unaq puktaypa rurilanta rir, Amitunchik Jesucristuwan tarinakunallapapaq. Chaypinami Amitunchikwanqa tukuy tyimpupaqna kawsashunllapa. 18Chayraykumi kay nishushayllapata intrachinakur ima uknikillapa uknikillapa kusalata animachinakur kawsayllapa.


text: 1Jesús cai tucuira rimaca, ahuama ricusha.”Yaya, huras pactamun. Camba Churira sumajyachingui, camba Churi shinallara canda sumajyachichu. 2Can paita ushaira cushcangui tucui runauna ahuai, tucui can paita cushca runaunama huiñai causaira cungaj. 3Caimi huiñai causai, canda sapalla sirtu Dios ajta ricsinauchu, shinallara can cachamushca Jesucristoras. 4Ñuca cai pachai canda sumajyachishcani. Can ñucama cushcara rangaj pactachishcani. 5Cuna Yaya, ñucara sumajyachihuangui canhua pariju, ñuca ñaupa huras canhua pariju charishca sumajhua, cai pacha manara tiashcaira. 6”Can cai pachamanda ñucara cuhuashca runaunama camba shutira ricuchishcani. Cai runauna cambajcuna anauca, paigunara cuhuashcangui. Paiguna camba shimira huacachinaushca. 7Cuna paiguna ricsinaushcami imasna tucui can ñucara cushcauna cambajmanda ashcara. 8Can ñucara rimashca shimiunara paigunara rimashcani. Paiguna cai shimiunara chasquinaushcami. Sirtu pacha ñuca canmanda llucshishcara yachanaun, shinallara can cachamushcara quirinaushcami. 9Paigunamanda rugauni. Cai pacha runaunamanda mana rugaunichu, astaun can ñucara cushca runaunamanda rugauni. Paiguna cambajcuna anaun. 10Tucui ñucaj cambajmi, shinallara cambaj ñucajmi. Paigunamanda sumajyachishca ani. 11”Cunamanda cai pachai mana tiaunichu; caiguna cai pachai tianaunmi. Ñuca cambajma shamuni. Sumaj Yaya, caigunara, can ñucama cushca runaunara, huacachipai camba shutii, paiguna shujlla anauchu, ñucanchisna. 12Cai pachai, ñuca paigunahua pariju tiaushcai, camba shutii paigunara huacachicani. Can ñucama cushca runaunara huacachishcani, paigunamanda pihuas mana pirdiricachu; randi pirdirina aj runa, pailla piridirica, Quillcashca pactaringaj. 13Cunaga cambajma shamuni. Caita cai pachai rimauni, paiguna ñuca cushira pactajta charinauchu paiguna shungüi. 14Can rimashca shimira paigunara rimashcani. Cai pacha runauna paigunara chijninauca, paiguna mana cai pachamanda ashcaraigu, imasna ñucas shinallara mana cai pachamandachu ani. 15Can paigunara cai pachamanda llucchingaj mana ruganichu, astaun can paigunara manalimanda huacachichu. 16”Paiguna mana cai pachamandachu anaun, imasna ñucas mana cai pachamandachu ani. 17Paigunara sumajyachi camba sirtu shimii. Can rimashca shimi sirtumi. 18Imasna can ñucara cai pachama cachamucangui, shinallara ñuca paigunara cai pachama cachamushcani. 19Paigunara llaquishcamanda ñuca ñucallara sumajyariuni, paiguna shinallara sirtu shimii sumajyachishca anauchu. 20”Mana caigunamandallachu mañauni, astaun shinallara paiguna camachishcamanda ñucajpi quiringaraucunamandas, 21tucuipura shujlla anauchu, imasna can, Yaya, ñucajpi, ñucas cambajpi, shinallara paigunas ñucanchijpi shujlla anauchu, cai pacha runauna can ñucara cachamushcara quirinauchu. 22Ñuca can cushca sumajta paigunama cushcani, paigunapura shujlla anauchu, ñucanchi imasna shujlla ashcasna; 23ñuca paigunajpi, can ñucajpi, paiguna ali pacha shujlla anauchu; cai pacha runauna can ñucara cachamushcara yachanauchu, shinallara can paigunara llaquishcara ricsinauchu, imasna can ñucara llaquishcasna. 24”Yaya, can ñucama cushca runaunara ñuca munani maibi ñuca tiashcais paigunas ñucahua pariju tianauchu, can ñucara cushca sumajta ricungaj. Can cai pachara manara rajllaira ñucara llaquihuashcangui. 25Ali Yaya, cai pacha runauna canda mana ricsinaushcachu, astaun ñuca canda ricsishcani. Caigunas can ñucara cachamushcara ricsinaushcami. 26Shinallara ñuca camba shutira paigunama ricsichishcani, charajpas ricsichisha, can ñucara llaquishca sami llaquina paigunajpi tiachu, ñucas paigunajpi.”


text:
Magdalena suyu
Magdalena suyu nisqaqa (kastilla simipi: Departamento de Magdalena) Kulumbya mama llaqtapi huk suyum. Uma llaqtanqa Santa Marta llaqtam.
Yuyarina
Wiñay kawsay[llamk'apuy | pukyuta llamk'apuy]
Departamento p'unchaw kamasqa 1886 watapi.
Allpa saywachi[llamk'apuy | pukyuta llamk'apuy]
Pulitika rakiy[llamk'apuy | pukyuta llamk'apuy]
Magdalena suyu: 30 munisipyukuna:
Runakuna[llamk'apuy | pukyuta llamk'apuy]
Markapi paqarisqa[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Magdalena suyu.
- Uficial qillqa web Magdalena Gubirnasyun (kastilla simipi)
- Informacion ambiental de la Amazonia colombiana
- Biblioteca Biblioteca Luis Ángel Arango/Magdalena


text:
Mariano Bustamante
Mariano Emilio Bustamante Mantilla, sutiyuq runaqa (* 5 ñiqin chakra yapuy killapi 1831 watapi paqarisqa Tinku Ariqipa llaqtapi - † 7 ñiqin inti raymi killapi 1880 wañusqa Arica llaqtapi), Piruw mama llaqtap Awqaq suyupi qarqan.
Tayta: José Mateo Bustamante Dávila; Mama: Rafaela Mantilla.
Willay pukyukuna[llamk'apuy | pukyuta llamk'apuy]
- La Epopeya del Morro de Arica - 7 de junio de 1880. Lima, Perú, 1980.
- Santos Mendoza, Arturo. Arequipa: Juicio a la Guerra del 79. Arequipa, Perú, 2003.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Mariano Bustamante.


text: 1Chay p'unchaykunan Judea provinciamanta Antioquía llaqtaman wakin runakuna uraykamurqanku, hinaspan iñiqkunata yachachirqanku: –Manachus Moisespa kamachikuy siminman hina qhari-kayniykichis qarachata señalakunkichis chayqa, manan Diosqa qespichisunkichischu, nispanku. 2Chaymi Pabloqa Bernabepiwan paykunawan sinchita churanakurqanku, hinan iñiqkunaqa Pablota Bernabeta wakinninkutawan akllarqanku, chay churanakuymanta Jerusalén llaqtapi apostolkunawan umalli runakunawan ima rimanakamunankupaq. 3Hinaspan iglesiaqa paykunata kacharparirqan, chaymi rirqanku Fenicia hap'iyninta Samaria provinciantawan mana judío runakunaq Diosman kutirikusqankuta iñiqkunaman willaspa. Chaymi llapan iñiqkunaqa anchata kusikurqanku. 4Jerusalén llaqtaman chayaqtinkun iñiqkuna, apostolkuna, umalli runakunapiwan paykunata sumaqta chaskirqanku. Hinan kachasqakunaqa willarqanku lliw imaymanata paykunawan Diospa ruwasqanta. 5Ichaqa fariseokunaq t'aqanmanta iñiqkunan sayarispa nirqanku: –Mana judío kaq iñiqkunataqa qhari-kayninku qarachata señalanapunin, hinaspa Moisespa kamachikuy siminta hunt'anankupaq kamachina, nispanku. 6Chaymi apostolkunaqa umalli runakunapiwan huñunakurqanku chay churanakuymanta rimanankupaq. 7Unaytaña churanakuqtinkutaq Pedroqa sayarispa paykunata nirqan: –Wawqeykuna, yachankichismi riki unay tiempoña qankuna ukhumanta Diospa akllakuwasqanta, ñoqa willaqtiy Jesucristomanta allin willakuykunata mana judío runakuna uyarinankupaq, hinaspa iñinankupaq. 8Runakunaq sonqon reqsiq Diosmi paykunamanpas Santo Espirituta qorqan, ahinapin ñoqanchista hina paykunata chaskisqanta sut'incharqan. 9Diosqa ñoqanchistapas paykunatapas kaqtakamallan munakuwanchis, chaymi paypi iñiqtinku sonqonkutapas ch'uyancharqan. 10Kunanri, ¿imaraykutaq Diosta wateqankichis, ñawpa taytanchiskunaqpas ñoqanchispapas mana hunt'ay atisqanchis kamachikuyta iñiqkunaman hunt'anankupaq kamachispa? 11Ñoqanchisqa yachanchispunin Señor Jesuspa khuyapayakuynillanwan Diospa qespichisqan kasqanchista, chay hinallataqmi paykunapas qespichisqa kanku, nispa. 12Chaymantataq Bernabewan Pablowan willakurqanku may hatun milagrokunata señalkunatawan mana judío runakuna ukhupi Dios paykunawan ruwasqanmanta, hinan llapanku ch'inlla uyarirqanku. 13Paykuna rimayta tukuqtinkutaq Jacoboqa nirqan: –Wawqeykuna, uyariwaychis: 14Simonmi willakunña imaynatachus Diosqa mana judío runakunamanta paypaq runakunata akllakuspa chayllaraq paykunata yuyarikusqanta. 15Chaywantaqmi profetakunaq nisqanpas tupan. Diospa Simin Qelqan nin: 16“Chay qhepatañan kutimusaq, wakmantan Davidpa mirayninta sayarichisaq, wasi thunikuqtin perqaq hinan wakmanta hatarichisaq 17wakin runakunapas maskhawanankupaq, sutiywan sutichasqa llapan wak suyu runakunapas maskhawanankupaq. Tukuy chaykunata ruwaq ñoqa Señor Diosmi chaytaqa nini. 18Ñawpamantañan chaykunataqa reqsichirqani”, nispa. 19Chayraykun ñoqaqa yuyaykuni Diosman kutirikuq mana judío runakunataqa amaña musphachisunchischu. 20Aswanpas paykunaman qelqasunchis idolokunaman haywasqa mikhunata ama mikhunankupaq, qhelli huchapi ama purinankupaq, seq'osqa aychatapas yawartapas ama mikhunankupaq. 21Moisespa kamachikuy simintaqa ñawpa tiempomantañan sapanka llaqtapi yachachinku, sapa samana p'unchaypitaq sinagogakunapipas leenku, nispa. 22Chaymi apostolkunaqa, umalli runakunapiwan, llapa iglesiapiwan yuyaykurqanku paykuna ukhumanta qharikunata akllaspa Pablotawan Bernabetawan kuskata Antioquía llaqtaman kachanankupaq. Hinaspan akllarqanku umalli qharikuna Barsabás sutiyoq Judasta Silastawan. 23Chay qhepatan apanankupaq kay hinata cartata qelqarqanku: Ñoqayku iñiq-masiykichis apostolkunan, umalli runakunan, Antioquía llaqtapi, Siria provinciapi, Cilicia provinciapi kaq mana judío wawqe-panakunata napaykamuykiku. 24Yachaykun wakinniyku mana kamachishaqtiyku qankunaman hamusqanta. Paykunan yachachikuyninkuwan pantachispa iskayrayachirqasunkichis. [Kamachisunkichistaq qhari-kayniykichis qarachata kuchuqakuychis, Moisespa kamachikuy siminta hunt'aychis, nispa.] 25Chaymi huk-nisqalla huñukuspayku allinta yuyaykurqayku, wakin qharikunata akllaspa, munasqanchis Bernabetawan Pablotawan kuskata qankunaman kachamuyta. 26Paykunaqa Señorninchis Jesucristoq sutinraykun wañuytapas mana manchakurqankuchu. 27Chaymi Judasta Silastawan kachamuykiku, paykunapas chay hinallatataq simipi willanasuykichispaq. 28Santo Espiritumanpas ñoqaykumanpas allinmi rikch'akuwanku qankunaman ama ima sasatapas kamachinaykupaq, aswanpas kaykunallatan hunt'anaykichistaqa munayku: 29Aman idolokunaman haywasqa mikhunata mikhunkichischu, aman seq'osqa aychatapas yawartapas mikhunkichischu, aman qhelli huchapipas purinkichischu. Chaykunamantachus cuidakunkichis chayqa allintan ruwankichis. Allillanpuni kashaychis, nispa. 30Hinaspan tawantin kamachisqa qharikunaqa, Antioquía llaqtaman uraykurqanku, chaypin iñiqkunata huñuykuspa cartata haywarqanku. 31Chayta leespankutaq iñiqkunaqa sonqonku tiyaykuqtin kusikurqanku. 32Judaspas Silaspas profeta kaspankun, allin-allinta rimaykuspa iñiqkunata sonqochaspa kallpacharqanku. 33Chaypi unay p'unchaykunaña kasqankumantan iñiqkunaqa: –Sumaqllaña kutipuychis, nispa kacharparipurqanku. [ 34Silastaq ichaqa chaypi qhepakurqan.] 35Pablotaq Bernabepiwan Antioquía llaqtapi qhepakurqanku, chaypin paykunapas askha iñiqkunapiwan yachachispa Señor Jesucristomanta willarqanku. 36Pisi p'unchaykuna qhepatataq Pabloqa Bernabeta nirqan: –Kutisunchis Señor Jesucristomanta willamusqanchis lliw llaqtakunapi wawqe-panakunata watukamuq, imaynachá kashankupas, nispa. 37Hinan Bernabeqa Marcos sutiyoq Juanta paykunawan pusayta munarqan. 38Pablotaq ichaqa mana pusayta munarqanchu, Panfilia hap'iymantapacha paykunamanta t'aqakuspa llank'ayninkupi mana puriysisqanmanta. 39Paykunaqa sinchita churanakuspankun t'aqanakurqanku, chaymi Bernabeqa Marcosta pusarikuspa Chipre islata barcopi ripurqan. 40Pablotaq Silasta akllakurqan, hinan iñiqkunaqa khuyapayakuq Señorpa makinman hap'iykachirqanku, chaymi puririrqanku. 41Hinaspan iglesiakunata kallpachaspa Siria provincianta Cilicia provincianta purirqanku.


text: 1Jesucristuqami Judea lugarpi uk pwiblitu Bele'n shutiqpi nasiran. Chay tyimpupiqami Herodes gubyirnuqa karan Israel pwiblukunapiqa. Chaymantami kusala yach'aq runakuna ch'aranllapa Jerusalenmanqa rupay iqamunanlawmanta. Paykunami qullarkunata rikar riqsiq runakuna kaqllapa. 2Chaymi kaynu nir tapukuranllapa: "¿Maypitaq chay Israel runakunapa gubyirnun nasisha chayqa? Chaqa chay rupay iqamunanlawpimi rikasha kanillapa uk qullar paypaq intrachimaqllapata. Chaymi shamusha kanillapa payta aduraq". 3Chaynu nitinllapa uyaparmi chay gubyirnu Herodes chaynulla tukuyla Jerusale'n pwiblupi taqkunapis kusalata manchakur yarpupakuranllapa. 4Chaymi chay gubyirnuqa niran tantakamunanllapapaq tukuy chay kurakunapa mantakuqninkuna, Moise's mantakushanta yach'ar yach'achikuqkuna ima. Chaymantaqa tapuran: --¿May lugarpitaq Dyuspa Akrashan Cristunqa nasiyanqa? nir. 5Chaymi paykunaqa niranllapa: --Judea lugarpa pwiblun Belenpi. Chaqa Dyuspa rimaqninmi kaynu niq Bele'n pwiblupaqqa: 6'Bele'n pwiblu, qammi chay Judea lugarpiqa, takshala pwiblitu kasha karmapis, kananqa kusala mas riqsikashana kanki chay Judea lugarpi wakin pwiblukunamantaqa. Chaqa qammantami uk mantakuq rikarinqa. Chaymi payna kusala shumaqta kuytanqa chay Israel pwibluytaqa' nir. 7Chaynu nitinllapaqa, Herodesqa mana mayqanpis yach'atinchu, qayamuran chay uklawmanta kusa yach'aq runakunata. Chaymi paykunarayku yach'aranna ima tyimpupimi chay qullar rikariran nirmapis. 8Chaymantami chay runakunataqa kach'aran Bele'n pwibluman kaynu nir: --Wakman rir puytishaykillapata tapukuyllapa chay wamritupaqqa. Chaymanta tarir-shuypaqa willamankillapa, nuqapis rir aduranaypaq nir. 9Chaynu gubyirnu willatinllapami, chay kusa yach'aq runakunaqa riranllapa. Piru chay qullar rupay iqamunanlawpi rikashanllapaqa, naypanllapata riq ch'urakaran. Chaynu rirmi chay maypich'i wamritu karan chaylapi qasillaran. 10Chaynu qullar qasillaqta rikarmi, kusalata aligriyaranllapa. 11Chaymantami chay wasiman yaykur, rikaranllapa chay wamrituta chaynulla maman Mariata ima. Chaynami paykunaqa qunqurikur aduraranllapa. Chaynulla talqitanllapata kich'ar, uruta, insinsyuta, mutkiypaqla mirrata ima quranllapa. 12Chaymanta punutinllapami Dyusqa musquyninllapapi willaran Herodes kayashanman ama tikrakananllapapaqchu nir. Chaymi paykunaqa Dyus nishanta kasur pwiblunllapamanqa riran uklaw nantana. 13Chaynu chay kusa yach'aq runakuna rishana katinqa, Josipa musquyninpi Dyuspa uk angelnin rikarir kaynu niran: "Sharir, wamrituta mamantinta apar utqar riy Egipto pwibluman. Chaypi kidankillapa nuqa willashunayllapakaman. Chaqa Herodesmi wamrata maskanqa wanuchinanpaq" nir. 14Chaymi chaynu nitinqa Josiqa sharir, wamrituta mamantinta apar, chay tutalla riq ch'urakaranllapa Egiptuman nan riqta. 15Chaymi chaypiqa taranllapa Herodes wanunankaman. Chaynuqami pasaran Dyuspa rimaqnin unay nishan kumplikananpaq. Chaqa nishami kayaq: "Egipto pwiblumantami qayamuray wamrayta" nir. 16Chaymantami Herodesqa chay kusa yach'aq runakunaqa ingañamasha nir kwintata qukarqa, kusalata piñakuran. Chaymi mantakuran tukuyla ullqu wamritukuna ishkay añuyjun, chaynulla manaraq ishkay añuyjun kaqkunata ima wanuchinanllapapaq tukuyla Bele'n pwiblumanta kaqkunataqa. Chaynuqami kach'akuran chay kusa yach'aq runakuna ima tyimpupimi Dyuspa qullarnin rikarisha karan nir willashanmanta yach'ar. 17Chaynuqami pasaran Dyuspa rimaqnin Jeremi'as iskribishannu kumplikananpaq. Chaqa niqmi: 18"Rama' pwiblumantami kusala llakiyta, kusala waqayta ima uyapakaran. Chaynuqami waqayaran Raquel, wamrankunapaq. Chaymi mana kunsulakaymatapis munaranchu, tukuynin wanushana kashanrayku" nir. 19Piru Herodesqami wanuranna. Chaymi ashwan Dyuspa uk angelnin, Jose' Egiptullapi katin, musquyninpi payman rikarir kaynu niran: 20"Sharir, wamrituta mamantinta apar, qashan riyllapa Israel pwibluman. Chaqa chay wamrituta wanuchinaqkunaqami wanushallapana" nir. 21Chaymi Josiqa sharir wamrata mamantinta apar riran Israel pwibluman. 22Piru Josiqami yach'aran chay Judea lugarpiqa Herodespa lugarninqa wamran Arquelao mantakuyan nir. Chaymi kusalata manchakuran chay Judea lugarllaman tikrakaytaqa. Piru Tayta Dyusmi musquyninpi Jositaqa intrachiran Judea lugarman ama rirchu, ashwan Galilea lugarmanna rinanpaq nir. 23Chaymi chayman rir ch'arqa, riran taq Nazaret pwiblumanna. Tukuy kayqami pasaran Dyuspa unay rimaqninkuna kaynu nishan kumplikananpaq. Chaqa Jesuspaqmi nisha kayaq: "Payqami nazareno shutinqa" nir.


text: 1Pablowan Silaswanmi Anfípolis llaqtanta Apolonia llaqtanta rispa, Tesalónica llaqtaman chayarqanku, chaypin judío runakunaq sinagogan karqan. 2Chaymi Pabloqa imaynan haykullaqpuni hina, chaymanpas haykullarqantaq, kinsa samana p'unchaykunapitaq Diospa Simin Qelqakunamanta paykunawan tapunakuspa rimarqanku. 3Hinan Pabloqa entiendechirqan Cristoqa ñak'arispapuni wañusqanmanta kawsarimpunanta sut'inchaspa. Paymi nirqan: –Ñoqaq qankunaman willasqay Jesuspunin Cristoqa, nispa. 4Chaymi wakin judío runakunaqa iñispa Pablowan Silaswan huñukurqanku, Diosta yupaychaq Grecia suyu runakunapas allichachaq warmikunapas askhapuni iñirqanku. 5Mana iñiq judío runakunataq ichaqa envidiakuspa, wakin qella tomaqaya millay runakunata pusarqanku, hinaspan askhata huñuspa llaqtata ch'aqwachirqanku. Jasonpa wasinman phawaykuspataq runakunaman Pablota Silastawan horqomuytapuni munarqanku. 6Paykunata mana tarispataq, Jasonta wakin iñiqkunatawan llaqtapi kamachikuqkunaman aysarqanku qaparkachaspa: –¡Kay pachantinpi tiyaqkunata ch'aqwachiqkunan kaymanpas chayamullantaq, 7chay runakunatan Jasonqa wasinpi chaskisqa! Paykunaqa llapankun Roma rey Cesarpa kamachikuynin contra ruwanku. Jesús nisqa wak reymi kan, nispa, rimaspanku. 8Chaykunata uyarispan runakunapas llaqtapi kamachikuqkunapas ch'aqwarqanku. 9Jasonmanta wakin iñiqkunamantawan garantía qolqeta chaskispataq kacharipurqanku. 10Hinaqtinmi iñiqkunaqa tutayaykuqtin hina Pablota Silastawan Berea llaqtaman kacharparirqanku. Paykunataq chayaspa judío runakunaq sinagoganman rirqanku. 11Chay Berea llaqtapi kaqkunan Tesalónica llaqtapi kaqkunamantaqa aswan sumaq sonqo runakuna karqanku. Paykunan Diospa siminta tukuy sonqo chaskikurqanku, chaykunaqa hinapunichus kasqantataq Diospa Simin Qelqakunapi sapa p'unchay t'aqwirqanku. 12Chaymi paykunamanta askha iñirqanku, Grecia suyu allichachaq warmikunapas, askha qharikunapas. 13Ichaqa Tesalónica llaqta judío runakunan Berea llaqtapipas Diospa siminta Pablo willashasqanta yachaspa hamurqanku, hinaspan chaypipas runakunata yuyaychaspa tanqarqanku ch'aqwanankupaq. 14Hinaqtinmi iñiqkunaqa Pablota kaq rato lamar-qochakama kacharparirqanku. Silaswan Timoteowantaq ichaqa Berea llaqtapi qhepakurqanku. 15Pablota pusaq qharikunataq Atenas llaqtakama riysirqanku, hinan Pabloqa pusaqnin qharikuna kutipushaqtinku valekurqan: –Silaswan Timoteowan usqhaylla hamuchunku, nispa nimunankupaq. 16Pablon Silasta Timoteotawan Atenas llaqtapi suyasharqan, hinaspan llaqtata idolokunawan hunt'aykusqata rikuspa sonqonta nanachikurqan. 17Chaymi sinagogapi judío runakunawan Diosta yupaychaqkunawan tapunakuspa rimarqan, hinallataqmi sapa p'unchay plazapi paywan tupaqkunawanpas tapunakurqan. 18Epicureo t'aqamanta Estoico t'aqamantawan wakin yachayniyoqkunan Pablowan churanakurqanku. Wakinmi nirqanku: –¿Imatataq riman kay thawtiqri? nispa. Wakintaq nirqanku: –Wak dioskunamanta willakuqmanmi rikch'akun, nispanku. Chaytaqa nirqanku Jesusmanta allin willakuykunata kawsarimpuytawan willakuqtinmi. 19Chaymi payta moqo patapi Areópago nisqa huñukuyman pusarqanku: –¿Willawankikumanchu kay mosoq yachachikuyniyki imachus kasqanta? 20Mana hayk'aq yachasqaykutan uyarichiwankiku, chaymi imachus kay kasqanta yachayta munayku, nispanku. 21Atenas llaqtayoq runakunapas chaypi tiyaq wak llaqtayoq runakunapas mosoq willakuykunata uyarispa tapunakuspallapunin kaqku. 22Chaymi Pabloqa Areópago huñukuy chawpipi sayaykuspa nirqan: –Atenas llaqta runakuna, lliw imaymanapin reparani dioskunata tukuy sonqo yupaychaq kasqaykichista. 23Purishaspaymi yupaychanaykichiskunata qhawaspa, huk altarpi tarimurqani: “Mana Reqsisqa Diospa Altarnin”, nispa qelqasqata. Qankunaq mana reqsispalla yupaychasqaykichis, chay Diosmantan ñoqaqa willashaykichis. 24Chay mana reqsisqaykichis Diosmi kay pachata chaypi tukuy imaymana kaqtapas kamaqqa, paymi hanaq pachaqpas kay pachaqpas dueñonqa. Chaymi payqa mana runakunaq ruwasqan wasikunapichu tiyan. 25Manallataqmi Diosqa imapipas runaq yanapayninta suyanchu, aswanmi payqa llapanchista kawsachiwanchis, samaytapas, tukuy imatapas qowanchis. 26Ch'ulla runallamantan lliw runakunatapas mirachirqan kay pachantinpi tiyanankupaq, hinaspan paykunapaq tiempokunatapas, tiyanankuq qorpankunatapas churapurqan. 27Chaytan Diosqa ruwarqan runakuna payta maskhanankupaq, ichapas imaynallamantapas reparaspa payta tarinkuman. Chaywanpas Diosqa manan sapankanchismantaqa karupichu kashan. 28Imaynan ninku hina: Paypin kawsanchispas, purinchispas, kashanchispas, nispa. Wakin harawi qelqaqniykichispas nillantaqmi: Paypa mirayninmi ñoqanchispas kanchis, nispa. 29Diospa miraynin kashaspanchisqa manan yuyananchischu Diosqa qoriman, qolqeman, rumiman rikch'akuq kasqantaqa, manallataqmi runaq yuyasqanman hina llut'asqa kasqantapas yuyananchischu. 30Diosqa ñawpa tiempopi runakunaq mana yachaspa huchallikusqankutan hinallata qhawarqan, kunanmi ichaqa hinantinpi llapallan runakunata kamachin huchata saqepuspa Diosman kutirikunankupaq. 31Diosqa huk p'unchaytan churanña, chay p'unchaypin akllasqan Jesuswan kay pachapi tiyaqkunata chaninninpi juzganqa. Chay hina kasqantaqa lliw runamanmi reqsichin, wañusqanmanta payta kawsarichimpuspan, nispa. 32Wañusqakunaq kawsarimpunanta uyarispankutaq wakin asikurqanku, wakintaq nirqanku: –Kaymantaqa hukpiñan uyarisqaykiku, nispa. 33Chaymi Pabloqa paykuna ukhumanta lloqsipurqan. 34Wakintaq ichaqa Pablowan huñukuspa iñirqanku. Hukninkun karqan Areópago huñukuypi kaq Dionicio, hinallataq Dámaris sutiyoq warmipas, hukkunapas iñillarqankutaqmi.


text: 1Munani yachanaykichejta may jina sinch'itachus qankunarayku trabajasqayta, jinallatataj Laodiceapi kajkunarayku, noqata manaraj rejsiwajkunaraykupis. 2Munallanitaj sonqosninku kallpachasqa kanankuta, munakuypi ujchasqas, jinamanta tukuy yachayta jap'eqaspa, sumajta rejsinankupaj Diospa pakasqa yachayninta: Chayqa Cristomin. 3Paypeqa pakasqa kashan Diospa may jatun yachaynin, yuyaynintaj. 4Chayta nini ama pipis llulla misk'i parlasqankuwan pantachisunaykichejpaj. 5Qankunamanta karupi kashani chaypis, sonqoyqa qankunawan kashan, kusikunitaj allin ruwasqaykichejta rikuspa, Cristopi creesqaykichejwan sinch'ita sayasqaykichejta rikuspataj. 6Chayrayku, imaynatachus Señor Jesucristota sonqoykichejpi jap'erqankichej, ajinallatataj Paywan khuskallapuni kawsaychej. 7Paypi saphinchasqas, wiñasqa kaspataj, creeypi kallpachakuychej yachachisqa kasqaykichejman jina. Diosmantaj graciasta qollaychejpuni. 8Allinta qhawakuychej: Pajtataj pipis pantachisunkichejman llulla yachachiykunawan, qhasi manakaj parlaykunawan ima. Yachachiyninkoqa mana Cristomantachu jamun, manachayqa ñawpa runaspa yachachiynillankumanta, kay pachapi atiyniyoj kamachejkuna sajra espiritusmantapis. 9Diospa tukuy kaynenqa Cristopi kashan runaj rikusqan. 10Qankunataj Cristopi kaspa, cheqa kawsaywan junt'asqa kankichej, Cristoqa tukuy kamachejkunaj, atiyniyojkunaj kurajnin kasqanrayku. 11Jinallataj Paypi circuncidasqa kankichej, manataj makiwanchu, manachayqa Cristomanta kaj circuncisionwan, aychaj sajra atiyninmanta kacharichisqa kaspa. 12Bautizachikuspaqa, Cristowan p'ampasqa karqankichej. Jinallatataj Paywan kawsarimporqankichej Diospa jatun atiynimpi creesqaykichejrayku, mayqenchus Cristota kawsarichimorqa wañusqaspa chawpinmanta, chaypi. 13Qankunapis juchapi wañusqa kaspa aychaykichejpi mana circuncidasqa kashajtiykichej, Diosqa qankunata Cristotawan khuska kawsarichimusorqachej, tukuy juchasniykichejta pampachaspa. 14Imachus contranchejpi qhelqasqa karqa chayta, p'akisqanchej kamachisqasta ima, Diosqa Cristoj cruzninman chakataykuspa, chinkasqata chinkacherqa. 15Cristoqa cruzpi wañuspa, atiparqa, kamachejkuna, atiyniyojkuna ima, chay sajra espiritusta, tukuypa rikunanta paykunata p'enqaypi rikhurichispa. 16Chayrayku ama pipis qankunata juchachachunchu mikhunamanta, ujyanamanta, chayrí wata fiestamanta, killa fiestamanta, samarikuna p'unchaykunamanta ima. 17Chay imasqa jamoj imaspa llanthullan, cheqamanta maychus kajrí Cristomin. 18Ama pi runapis t'inkaykichejta qhechuchunchu llamp'u sonqoman tukuspa, angelestataj yupaychaspa. Chay runaqa mosqoypi jina rikusqampi atienekuspa, qhasi manakajta runaykachakun, kay pachaj sajra yuyayninman jina. 19Chay jina runasqa Iglesiaj Uman Cristoman mana ujchasqachu kanku. Cristoqa uma kasqanrayku tukuy cuerponta mikhuchin, ankuswan t'inkispataj wiñachin Dios munasqanman jina. 20Qankunaqa Cristowan khuska wañuspa, kacharichisqa kankichej kay pachapi kamachej sajra espirituspa atiyninmanta. Imaraykutaj chantá, kay pachajtapis kawajchej jina kamachisqasninta kasunkichejri? 21Chay kamachisqasqa kay jinata nin: Ama kayta jap'iychu, ama chayta llamiychu, nitaj llojchillaypischu, nispa. 22Chay imasqa ruwasqanchejpi tukukapunku, runaspa kamachisqallan, yachachisqallantaj kasqankurayku. 23Cheqamanta chay kamachisqasninkoqa cheqa yachayman rijch'akunku. Paykunaj nisqankuman jina yupaychanata munanku, llamp'u sonqoman tukuspa, cuerponkutataj sinch'ita ñak'arichispa. Chaywampis, chay tukuy imasqa mana atipayta atinkuchu runaj sajra munayninta.


text:
Kurwa munisipyu
Kurwa munisipyu (kastilla simipi: Municipio de Curva) nisqaqa iskay ñiqin munisipyu Bautista Saavedra pruwinsyapi, Chuqiyapu suyupi, Buliwya mama llaqtapi. Uma llaqtanqa Kurwa llaqtam (523 runa, 2001 watapi).
Yuyarina
Allpa saywachi[llamk'apuy | pukyuta llamk'apuy]
- Amachasqa sallqa suyukuna: Madidi mamallaqta parki
- Urqukuna: Akhamani - Sunchulli
- Mayukuna:
- Quchakuna: Ch'uxña Quta - Iskillani qucha (Laguna Isquillani) - Janq'u Qala (Jankho Khala) - Katantira qucha (Laguna Catantira)
Kantunkuna[llamk'apuy | pukyuta llamk'apuy]
Pusaq kantunmi kan.
Runakuna[llamk'apuy | pukyuta llamk'apuy]
Munisipyupiqa aswanta Qhichwa, Aymara runakunam tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
Munisipyupiqa qhichwa, kastilla, aymara simikunatam lliwmanta astawan rimanku. [2]
Llaqtakuna - Ayllu llaqtakuna - Uchuy llaqtakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Saywitu: Bautista Saavedra pruwinsya
- Leonardo Nina Choque, El uso de plantas medicinales: Primeras experiencias de diversificación curricular en el distrito educativo Charazani-Curva, 2004 pdf (qhichwa simi (r. iii - r. xii), kastilla simi)


text:
Werner Heisenberg
Werner Karl Heisenberg sutiyuq runaqa (5 ñiqin qhapaq raymi killapi 1901 watapi paqarisqa Wurzburg llaqtapi - 1 ñiqin hatun puquy killapi 1976 watapi wañusqa München llaqtapi) huk Alimanya mama llaqtap pachaykamay yachaqsi karqan.
1932 llaqtapi Nobel suñaytas chaskirqan (Nobel Suñay Pachaykamaypi).
Tayta: Kaspar Earnesta August Heisenberg, Mama: Annie Wecklein.
Ñawpa warmi: Elisabeth Schumacher (1937–1976).
Alma mater: München Yachay Sunturnin
Suñaykuna[llamk'apuy | pukyuta llamk'apuy]
- Max Planck Medal 1933.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Werner Heisenberg.


text:
Musuq Rimanakuy
Musuq Rimanakuy icha Musuq Tistamintu nisqaqa Dyuspa Simin Qillqap musuq rakinmi, Jesus kawsarqaptinña qillqasqa liwrunkunam, grigu simipi qillqasqa.
Musuq Rimanakuypa liwrunkuna iwanhilyu (kusi willay) nisqa liwrukunam Jesuspa kawsasqanmanta Kruspi wañusqanmanta sayarisqanmantapas willaq, Apustulkunap rurasqankuna nisqa liwru, ipistula nisqa chaski qillqakuna kristiyanu iñiqkunapaq, Huwanpa Apokalipsisnin nisqa liwru.
Musuq Rimanakuypa liwrunkuna[llamk'apuy | pukyuta llamk'apuy]
Qhichwa simi t'ikrasqakunapi kastilla simi liwru sutikunatapas llamk'achiptinkum, kaypipas kastilla simipi sutinkunata qillqamunchik:
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Musuq Rimanakuy.
- Congregación de los Sagrados Corazones - Provincia del Perú: Evangelios en Quechua (Musuq Rimanakuymanta):
- Bible.is (ñawiriy, uyariy):
- Youversion.com (ñawiriy):
- Chuya Qellqa (Chanka runasimipi),
- Dios rimashca shimicunami (Chimpurasu Kichwa rimaypi),
- Diospaj shimi (Imbabura Kichwa rimaypi),
- Dios Rimashcata Quillcashcami (Kañari Kichwa rimaypi)
- Mushuj Testamento Diospaj Shimi (Musuq Rimanakuy, Chimpurasu Kichwa rimaypi)
- Apunchij Jesucristomanta alli huillana
- Chuya Qellqa: Ñawpaq Testamento Mosoq Testamentopas (Sociedades Bíblicas Unidas, 1987): Tukuy Ch'uya Qillqa, Ayakuchu Chanka runasimipi (PDF, 26 MB)
- Gospelgo
- Mushuq Rimanakuy (Kashamarka rimaypi)
- Mushuq Rimanakuy (Inkawasi-Kañaris rimaypi)
- Mushuk Rimanakuy (Pastasa kichwapi)
- Mushuk Rimanakuy (Lamas-Luritu rimaypi)
- Mushuq Rimanakuy (Chincha Kunchuku anqash rimaypi)
- Mushuq Rimanakuy (Urin Kunchuku anqash rimaypi)
- Mushuq Rimanakuy (Marqus rimaypi)
- Uyarispam Runaqa Iñin / Faith Comes By Hearing (FCBH): Dyuspa Simin Qillqata achka rimaykunapi uyariy (Musuq Rimanakuy)


text: 1Musyashcä gamcunacho juc runa madrastanwan taycashgantami. Sayno rurashganga pasaypa pengacuypä jusami caycan. Jesucristuta mana chasquicog runacunapis sayno jusalicur cawag runataga segaypami jamuräyan. 2Sayno caycaptenga ¿imanirtä gamcunaga say runata chasquipaycäyanqui? ¿Imanirtä yarpaycäyanqui say runata chasquipäyänayquita Tayta Diosninsi munashganta? Say runata chasquipäyänayquipa trucanga ¿imanirtä pengacuyanquisu? Saynöpis say-nirag runataga ¿imanirtä shuntacäyashgayquipita garguyanquisu? 3Gamcuna cagcho mana carpis maynami yarpachacushcä say runata manana chasquipäyänayquipä. 4Cananga Señorninsi Jesucristupa jutincho shuntacar say runata niyanqui jusalicuycashganta mana cachariptenga paywan manana shuntacäyänayquipä cashganta. Sayta ninayquipä shuntacaptiqui gamcunapä Tayta Diosninsita manacaycämushämi mana mansacuypa payta tantyasinayquipä. Tantyasiyaptiquipis mana cäsucuptenga paywan amana shuntacäyaynasu. Sayno runataga cachapariy Satanás munashganta rurasinanpä. Sayno car yupa nacashpan capascher tantyacur jusalicushganta cacharinmanpis. Saynöpami perdonashgana captin Señorninsi Jesucristo cutimur gloriaman pushangapä. 6Say runa alita ruraycashganta yarpar chasquiparga gamcuna manami Tayta Dios munashgannösu cawaycäyanqui. “Walca levadüralami mäsata jacasin” niyashgannölami jusayog runata jusalicushganta mana corrigerga gamcunapis jusalicuyman churacäyanquipä. 7Musyayashgayquinöpis Pascua galaycunanpä Israel runacuna levadürata wayincunapita jitariyanmi. Gamcunapis saynöla say jusalicur cawag runata garguyay gamcunawan manana shuntacänanpä. Pascuacho carnishta Israel runacuna wanusiyashgannömi Jesucristupis nogansi-raycu cruzcho wanush jusansicunata cacharir Tayta Dios munashganno cawanansipä. 8Sayno caycaptenga jusalicuycunata cacharir Tayta Dios munashganno cawayay. 9Naupa cag cartacamushgächöpis maynami nishcä jusalicur cawag runacunawan mana shuntacäyänayquipä. 10Manami lapan runacunapita witicuyänayquipäsu sayno nishcä, sinöga Jesucristuta chasquicog-tucur jusalicur cawag runacunawan mana shuntacäyänayquipämi. Jesucristuta chasquicushganta nicarpis paycunaga chïnäcur puricuyan, imapäpis wachacash cayan, ïdulucunaman yäracur cawayan, runapa washanta rimayan, upyacuyan y suwacuyanpis. Say-nirag runacunawan mana shuntacäyänayquipämi apasimushgä cartachöpis gamcunata mayna tantyasishcä. Paycunawanga micuyänayquipäpis ama shuntacäyaysu. Jesucristuta mana chasquicog runacunapita isanga ama witicuyaysu. Cawaycashgansiyäga imaypis paycunawan shuntacaycäshunrämi. 12Manami munayyogsu caycansi Jesucristuta mana chasquicog runacunata juzganansipä. Paycunataga quiquin Diosninsimi juzgangapä. Jesucristuta chasquicog mayinsicuna jusalicuyaptinmi isanga juzganansipä y corriginansipäpis munayyog caycansi. Sayno caycaptenga madrastanwan cacog runata shuntacäyashgayquiman ama chasquipäyaysu.


text: 1Noqa nerqani: Allinta kawsasaj, ama simiywan juchallikunaypaj; simiytaqa wisq'asaj ñukuwan jina, sajra runas ñawpaqeypi kanankukama. 2Opapis kayman jina karqani. Ni sumaj imasllamantapis parlarerqanichu, nanayniytaj yapakullarqapuni. 3Ukhuypirí sonqoyqa t'impurerqa. Chaypi unanchajtiy, sonqoy oqharirikun. Chayrayku sinch'ita parlayta qallarerqani: 4Tata Dios, imaynatachus tukukunayta, mashkha unaytatajchus kawsanayta willaway, yachanaypaj mana unay kawsayniyoj kasqayta. 5Pisi kawsayta Qan qowanki. Kawsayneyqa manapis kanmanchu jina. Tukuy runaspa kawsayninku uj samay jinalla. 6Tukuy runasqa uj llanthu jina pasapunku. Cheqallamanta llakikuywan qhapajyanankupaj tantasqankupis qhasillapaj, nitaj yachankuchu pipajchus kananta. 7Jina kajtenqa, Señor, imatañataj suyaymanri? Qanllapi suyakuni. 8Juchaman urmanamanta libraway, ama wampu runas asipayanawankupaj. 9Opapis kayman jina karqani; mana parlarerqanichu, Qanmin chayta ruwasqaykirayku. 10Karunchay noqamanta Qan apachimuwasqayki wañuchej onqoyta; makiykej maqasqanwan tukukushaniña. 11Qanmin runataqa castigaspa, allin ñanman churanki, paypa aswan munasqantataj thuta jina tukuchinki. Tukuy runasqa uj samay jinalla kanku. 12Tata Dios, mañakusqasuyta uyariway. Waqaspa qhaparikamusqayta uyariway. Waqasqayta rikuspa, ama ch'inlla kakuychu. Qampajqa uj forastero jina kani, ñan purej runa jinalla, ñawpa tatasniy jinataj. 13Ama jinata qhawawayñachu; uj chhikallantapis samarichiway manaraj ripuspa chinkapushajtiy.


text:
Mijeil Saakashvili
Mikheil Saakashvili (Kartulsuyu simipi: მიხეილ ნიკოლოზის ძე სააკაშვილი), sutiyuq runaqa (* 21 ñiqin qhapaq raymi killapi 1967 watapi paqarisqa Tbilisi llaqtapi - ). Kartulsuyu mama llaqtapi taripay amachaq wan pulitiku.
2004 watamanta 2007 watakama wan 2008 watakama ñawpaq kuti Kartulsuyupa Umalliqnin karqan.
2000 watamanta 2001 watakama ñawpaq kuti Kartulsuyupa Chaninchaq Ministrunin karqan.
Tayta: Nikoloz Saakashvili; Mama: Giuli Alasania.
Ñawpaq warmi: Sandra E. Roelofs
Churinkuna: Eduard wan Nikoloz.
Yachaywasi:
Alma mater: Kiev Yachay Suntur
Qillqaqkuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Mijeil Saakashvili.
- Biografía en español por Fundación CIDOB


text: 1Munasqay wawqe-panaykuna, kaytawanqa iskay cartatañan qankunaman qelqamuykichis. Chay cartakunawanmi yuyarichispa chanin yuyayniykichis rikch'arichiyta munani. 2Ch'uya profetakunaq ñawpaqtaña rimasqanku simikunata yuyariychis, Qespichiqninchis Señorpa kamachikusqanta, apostolkunaq yachachisqasuykichistapas yuyarillaychistaq. 3Chaywanpas ñawpaqtaqa kaytaraq yachaychis: Qhepa p'unchaykunapin millay asipayakuqkuna hamunqaku, kikinkuq millay munayninkuman hinataq kawsanqaku. 4Paykunan asikuspa ninqaku: Criston hamunanpaq prometewarqanchis, ¿maytaq hamunchu? Kurak taytakunaq wañukapusqanmantapachan lliw imaymanapas kaqllapuni kashan, imaynan kamay qallariymantaña karqan chay hinallapunin kashan, nispanku. 5Paykunaqa yanqan mana yachaqman tukunku, Diospa siminwan ñawpa tiempopi hanaq pacha ruwasqa kasqanta, hallp'a pachapas unu ukhumanta rikhurimusqanta unu patallapitaq kashasqantapas. 6Chay unullawantaqmi ñawpa tiempopi kaq hallp'a pachapas millp'usqa lliw tukukapurqan. 7Kunan kashaq hanaq pachawan kay pachawanmi ichaqa Diospa kikin siminwan ninapaq waqaychasqa kashan, hinaspan hatun taripay p'unchaypi ninawan ruphaykachisqa kanqa, Diosta mana manchakuq runakunaq muchunan chayamuqtin. 8Munasqa wawqe-panaykuna, yachallaychistaq kaytapas: Señorpaqqa huk p'unchaymi waranqa wata hina, waranqa watataqmi huk p'unchay hina. 9Señorqa manan prometesqantaqa asuchinchu, imaynan wakinkuna asuchinanpaq yuyanku hinataqa, aswanmi pacienciawan suyasunkichis, mana pitapas chinkananta munaspa, huchata saqespa payman llapa kutirikunankuta munaspa. 10Señorpa juzganan p'unchayqa qonqayllan chayamunqa, imaynan suwapas qonqaylla hamun hinata. Chay p'unchaymi hanaq pachaqa manchay kunununuywan tukukunqa, chaypi kaqkunapas lliw rawrarispa tukukunqa, kay pachapas chaypi lliw kaqkunapas ruphaykapunqa. 11Chay hinata tukuy ima kaqpas thunisqa p'uchukapunan kashaqtinqa, ¿imaynatataq kawsanaykichisri? Qankunaqa Dios sonqo purispan Diosllapaqña kawsanaykichis, 12Diospa p'unchaynin chayamunanta makillaña suyaspa. Chay p'unchaymi hanaq pachaqa ninawan kanaykusqa tukukapunqa, chaypi lliw kaqkunapas rawrarispan unuyapunqa. 13Ñoqanchismi ichaqa Diospa prometewasqanchis mosoq hanaq pachata mosoq hallp'a pachatawan suyashanchis, chaykunapiqa tukuy imapas chaninkaman kanqa. 14Chayrayku, munasqa wawqe-panaykuna, chaykunata suyakushaspaqa, tukuy imapipas k'uchilla kallpachakuychis mana qhelliyoq, mana anyaykuna, paywan thak-kaypi Diospa tarisqan kanaykichispaq. 15Yuyaychis Señorninchispa paciencianqa qespikunanchispaq kasqanta, imaynan munasqa wawqenchis Pablopas Diospa yachay qosqanwan qelqamurqasunkichis hina. 16Llapan cartankunapin payqa chaykunamanta rimapayarqasunkichis, wakin cartankunaña sasa entiendey karqan chaypas. Chay cartakunatan mana yachayniyoqkuna iñiyninkupi mana takyasqa kaqkuna q'ewinku, imaynan Diospa Simin Qelqapi wakin cheqaskunata q'ewinku hinata. Chay ruwasqankuwanmi paykunallataq chinkayman ripunqaku. 17Chayrayku, munasqa wawqe-panaykuna, ñawpaqmantaña chaykunata yachashaspaqa makilla cuidakuychis, paqtan mana chanin runakunaq pantachisqan kawaqchis, hinaspa allin takyasqa kashaspaykichispas urmawaqchis. 18Aswanpas Qespichiqninchis Señor Jesucristoq munakuyninpi wiñaychis, astawantaq paytaqa reqsiychis. ¡Pay hatunchasqa kachun kunanpas wiñay-wiñaykamapas! Amén.


text:
Qhichwa runa
Qhichwa runa nisqaqa lliw Qhichwa simita rimaq runakunam, Piruw, Buliwya, Ikwadur, Kulumbya, Arhintina, Chili mama llaqtakunapi tiyaq.
Qhichwa runakunaqa achka ñawpaq runa llaqtakunamantam paqarin, ahinataq Wankakuna, Chankakuna, K'anakuna, Qanchikuna, Inkakuna, Kallawayakuna, Qullakuna, Kañarikuna hukkunamantapas.
Manaraq huk Qhichwa runa llaqta kaptinpas, huk Qhichwa pusaqkunam chay hina huk runa llaqtapaq rimapuykunku.
Piruwpiqa manam lliw Qhichwa runakunapaq tantanakuyninchu kan. Ikwadur mama llaqtapitaq ECUARUNARI tantanakuymi lliw Kichwa runakunata rikuchiykun. Chay ECUARUNARI-qa hatun CONAIE sutiyuq, lliw indihina nisqa runa llaqtakunata rikuchiykuq tantanakuypim wankurisqa. Buliwyapiqa lliw Qhichwa runakuna yaqa kaqllatam Qhichwa siminkuta rimanku. Manaraq huk tantanakuyninku kaptinpas, ñam Yachay Ministiryupiqa huk kunayninku CENAQ nisqa kachkan.
Yuyarina
Arhintinapi Qhichwa runakuna[llamk'apuy | pukyuta llamk'apuy]
Arhintina suyupiqa 140.000-chá 160.000-chá Qhichwa rimaq kawsan Santiago del Estero pruwinsyapi. Astawan 6290 qhichwa runakuna Huhuy (Jujui) pruwinsyapi tiyanku. 1.379.000 urin Buliwyamanta qhichwa rimaq runakunaqa waq Arhintina suyukunapi kankus.
- Pukyu: [1]
Buliwyapi Qhichwa runakuna[llamk'apuy | pukyuta llamk'apuy]
Buliwya suyupiqa 2.920.000 Qhichwa rimaq kawsan, Chuqichaka suyupi, Quchapampa suyupi, P'utuqsi suyupi, Uru-Uru suyupi, Chuqiyapu suyupi, Santa Kruspipas.
Chuqiyapu suyupiqa Kallawaya runakuna tiyanku. Kallawaya simitam rimanku.
Apaykachana: Apulu, Mirq´amaya, hukkunapas: antanka
Ikwadurpi Qhichwa runakuna[llamk'apuy | pukyuta llamk'apuy]
Kulumbyapi Qhichwa runakuna[llamk'apuy | pukyuta llamk'apuy]
- Pukyu: [2]
Piruwpi Qhichwa runakuna[llamk'apuy | pukyuta llamk'apuy]
Piruw suyupiqa 3.262.137 Qhichwa rimaq kawsarqan 2007 watapi pikunachus 5-watayuq aswan kuraq ima karqanku. Qusqu suyupi, Ayakuchu suyupi, Apurimaq suyupi, Wankawillka suyupi, Anqash suyupi, Wanuku suyupi, Hunin suyupi, Pasqu suyupi, Kashamarka suyupi, Lima suyupi, Punu suyupi, Ariqipa suyupi, hukkunapas.
Musiku[llamk'apuy | pukyuta llamk'apuy]
- Allpa llamk'ay: sara, papa, uqa, papaliza, triyu, yuyu, siwara, kinwa, kuka, kaphiy, waytakuna, .
- Qhuya
- Maki kapchiy
==
Wankikuna[llamk'apuy | pukyuta llamk'apuy]
-
Qhichwa warmi llama michiq (Qusqu suyupi, Piruw)
-
Kichwa warmi, Alawsi llaqtayuq (Chimpurasu markapi), Ikwadur mama llaqtamanta
-
Kunchuku k'itimanta qhichwa runakuna, Piruw
-
Qhichwa wamra allpaqawan (Qusqupi, Piruw)
Runakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
- ↑ El Quichua de Santiago del Estero (kastilla simipi)
- ↑ www.ethnologue.com / Quechua, Napo Lowland (inlish simipi)
Hawa t'inkikuna[llamk'apuy | pukyuta llamk'apuy]
- Pueblos Indígenas de Bolivia, Qhichwa runa llaqta (kastilla simipi)
- Commons nisqapi suyukunata uyarinakunatapas tarinki kaymantam: Qhichwa runa.


text:
Alf Ramsey
Alfred Ernest Ramsey sutiyuq runaqa, (* 22 ñiqin qhulla puquy killapi 1920 watapi, paqarisqa Dagenham llaqtapi - 28 ñiqin ayriway killapi 1999 watapi, paqarisqa Ipswich llaqtapi) huk Inlatirra mama llaqtayuq piluta hayt'aqmi.
Yuyarina
Klubkuna[llamk'apuy | pukyuta llamk'apuy]
Suñaykyuna[llamk'apuy | pukyuta llamk'apuy]
Pukllaykamachiq[llamk'apuy | pukyuta llamk'apuy]
Mama llaqta kampiunatukuna[llamk'apuy | pukyuta llamk'apuy]
Mamallaqtapura Kupakuna[llamk'apuy | pukyuta llamk'apuy]
- Piluta Hayt'ay Pachantin Kupa 1966: Atipaq.
Willay pukyukuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Alf Ramsey.


text:
Yuquy
Yuquy nisqaqa qharip warmiwan, china kaqpa urqu kaqwan huñunakuyninmi runap, uywakunappas miraykunapaq. Yuqunakunku yumanapaqmi.
Yuqunakuspa, qhariqa k'aspiyasqa ullunta warmip rakhanman sat'in. Yumaqa q'urutakunamantam paqarispa, ullunta rakha ukhuman purin. Runtucha kachkaptinqa, yumanmi.
Runa hinam uywakunapas sarunakuspa yuqunakunku.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Yuquy tiyakuykuna.


text: 1Chaypitas nogacunaga Diospa yanapagnincuna capäcurmi anyaparcayag chaynuyla, nä perdonasha capäcungayta musyar. Chaura amanar juchäcuyälar cawapäcuychu. Juchäcuyälar cawarga manacagpagmi Cristo wanunganta ricarcayanqui. 2Chay amistashacunapita isquirbishachrüsi Diosga cay ninmi: “Chay yanapänag junag chraramuptinmi manacuyniquita mayarur yanaparug, jinaman salvacunay junag chraramuptinmi cachraramü juc salvacugta yanapäshunaypag” ninmi. Chaymi nogas nircayag: Cananga nämi Dios yanaparcayäshunqui jinaman willapanta cäsucurcangaypam nä salvararcayäshunqui. 3Nogacunaga cawapäcungäwan manam pitas lutanta rurachipäcüchu. Chaynuy cawapäcü Diospita yachrarcayächingäta pisi manacagpag mana ricananpagmi. 4Antis nogacunaga Diospa ali servignin capäcungäta reguechircurcayä ima-ayga cunchuytas awantapäcungäpam. Diosta servir nogacunaga carcayämi laquishas, imapita nacatacurcayarsi. 5Nogacunaga awantarcayämi astircayämaptinsi, carcelman wichrgararcayämaptinsi, achca runacuna piñasha wanuchiyta munarcayämaptinsi. Jinaman awantarcayämi alisca uryar mana punurcayarsi mana micurcayarsi. 6Chaypitas Diosta servipäcungäta reguechicurcayä mana juchäcular ali cawapäcungäpam, ima-aygatas awantapäcungäpam, runa-mayïcunata cuyapäcungäpam. Chaynuy cawayarcayä Santu Espíritu yanapapäcamaptinmi. Nätan lapan shongöcunapa pitas maytas cuyapäcurmi nogacunaga musyarcayä Dios munangannuy rurarcayangäta. Chaymi conträcuna sharcugpagsi mana piñäcurcächu. 7Nogacunaga yachrarcayächï Cristopita razoncag willapatam, nätan Dios munayninwan yanapapäcamaptinmi canancamas chay willapata willapacurcayä. Nätan nogacunapag chay razoncag willapaga cayan juc armanuymi. Chaywanmi nogacunaga conträcuna rimagcunatas jinaman lutan ruragpag ricapäcamagcunatas upälarcayächï. 8Chay willapawanmi nogacunaga tantiachipäcü alipag ricapäcamagcunatas, jinaman chregnipäcamagcunatas, nogacunapita alita rimagcunatas, lutanta rimagcunatas, casquipag ricapäcamagcunatas. Nätan nogacunaga Dios nipäcamangannuymi razoncaglata pi maytas nipäcü. 9Waquin runacuna shumag reguercayämarsi “Paycunaga manam Cristopa cachran ruragchu” nipäcamanmi. Nätan waquincunam ichaga shumag tantiarcayan Cristopa cachran rurag capäcungäta. Chaynuyla wanuchiy munasha carcayarsi Dios yanapäcamaptinmi cawarcayärag, juyunaypa magarcayämarsi manam wanuchipäcamanragchüga. 10Jinaman laquisha carcayarsi Diosman yupachicurga chaynuylam cushirarcayä, nätan cay pachachru mana imäcuna cayaptinsi, achca runacunatam yanaparcayä Diospa runanman muyupäcunanpag, jinaman musyarcayächïtan runancunata Dios gonanta paycunas chrasquipäcunanta, cay pachachru mana imäcuna cayaptinsi Dios “Goshaymi” ninganga cayanmi nogacunapagsi. 11Corintochru yachrag Jesusman yupachicug-mayïcuna, nogacunaga razoncaglatam rimapäcungäpitas, jinaman cawapäcungäpitas nircayag. 12Nogacunaga unaynuylam alisca cuyarcayag. Nätan gamcunaga nä manam unaynuychu cuyapäcamanqui. 13Chaymi cananga churïcunata yupaysi nircayag: “Gamcunas cuyapäcamaynar nogacuna cuyapäcungagnuy” nir. 14Ama gotucapäcuychu Diosman mana yupachicug chay casqui yachrachigcunawan, ni amatag paycunanuyga cawapäcunquipishchu. Musyanganchinuysi manam pasay tantianacurcanchu ali rurag runawan lutalanta rurag runaga. Chaura ¿imalatarag alita rurapäcunman Dios munangannuy cawag runawan, mana ali cawag runa? 15Chaynuytan pasay mana tantianacurcanchu Cristowan Asyagsi. Chaynuymi mana pasay tantianacurcanchu Diosman yupachicug runawan Diosman mana yupachicug runasi. 16Manatan pasay tantianacunchu Diosta servig runawan “Caymi diosnï” nir imatas servig runasi, nätan noganchiga cayanchi cawayag Diospa wayinnuymi. Quiquin Diosmi chaynuy canganchipita cay nira: “Yachrashag, jinaman purishag paycunawanmi. Paycunapa Diosninmi cashag, nätan paycunam canga runäcuna” niram. 17Chaypitas Munayniyog Diosga cay niratan: “Chay lutan rurag runacunanuy cawayta dëjapäcuy, jinaman ama masta chaynuy cawapäcuychu. Chauraga chaycunanuy mana cawapäcuptiquiga castäcuna capäcunaypagmi chrasquipäcushay” niram. 18Chay nircursi ima-aygas ruray atipag Diosga cay niraran: “Juc ali taytanuymi gamcunapag cashag. Nätan gamcunam nogapag capäcunqui wamräcuna” niram.


text: 1Unay tyimpukunaqami, Tayta Dyusqa rukunchikkunata kusa achka shumaq imakunawan kutir kutir intrachiran. Chaynuqami paypa rimaqninkuna intrachikuranllapa. 2Ashwan kanan tyimpukunaqami, Dyusninchikqa imatapis intrachimanchikllapa Wamran Jesucristuwanna. Chaqa Dyus nitinmi payqa tukuy ima rikayashanchikkunatapis ruraran. Chaynullami tukuy imatapis payna rikananpaq Dyusqa qusha. 3Chaymi paylla Dyus kar, intrachimanchikllapa Taytan Dyus kusa allin kar shumaqta llipyarayashanpaqmapis, Dyusta michka mana rikasha kashallapamapis. Chaynulla kusa puytiq rimayninwanmi tukuy imatapis rikar kuytan. Chaymi uchanchikkunamantapis pirdunar shumaqchamaranchikllapa. Chaymantami syilupi Dyusninchik tar mantakuyashanpiqa, allilaw qichqanpina tasha. 4Jesucristuqami Dyuspa Wamran kar, kusa mas mantakuq, mas yach'aq karan syilumanta kaq angelkunamantaqa. 5Chaqa Dyusqami, mana mayqan angeltapis kaynu niranchu: "Qammi Wamray kanki. Nuqami kananqa Taytaykipaq riqsikani" nirqa. Chaynulla manami mayqan angelpaqpis kaynu niranchu: "Nuqami paypaqa taytan kashaq. Nataq payqa nuqapa wamray kanqa" nirqa. 6Piru qashan uk iskribikashapiqa, uklayla Wamranta kay pachaman kach'amushanpaq, kaynu nin: "Dyuspa tukuy angelnin kaqkunaqa, payta aduranqallapa" nir. 7Nataq angelkunapaq-shuypaqa, kaynu nin: "Angelkunaqami wayra yupayla, nina ratakuq yupayla karmapis, sirbimaqniykuna kanqallapa" nir. 8Wamranpaq-shuypaqa, kaynu nin: "Dyuslla katkimi, tukuy tyimpupaq mantakunaykiqa kanqa. Chaqa qamqa imatapis karanta rikarmi mantakunki". 9"Qammi allin ruraykunata munanki. Nataq chay mana allin ruraykunataqami ch'iqninki. Chayraykumi nuqa Dyusniki kar akrashur, kusa masta aligriyachishusha kani tukuy wakinnikikunamantaqa" nir. 10Kaynumi ninpis Jesucristupaqqa: "Qammi Amituy, pachata ima kaqnintinta rurarayki. Qamllami makikiwan syilutapis rurarayki. 11Chay rurashaykikunami maydiyaqa tukukanqa. Piru qamqami tukuy tyimpu, mana chinqankichu. Tukuy chaykunaqami rach'pa makwayar llikikan chaynu tukukanqa. 12Qammi dublanki, imanutaq rach'pata dublanllapa chaynu. Chaynulla kambyankipismi imanutaq rach'pawan mudakunllapa chaynu. Piru qamqami, qamlla kanki. Manami bidaykiqa maydiyapis tukukanqachu" nir. 13Dyusmi mana mayqannin angeltapis kaynuqa niranchu: "Tay allilaw qichqaypi, nuqa chay ch'iqnishuqkunata ch'akikipa ch'akinman ch'uramutiy binsinaykikaman" nirqa. 14Chaqa tukuyla angelkunaqami wayra yupayla karmapis, Dyusta sirbinllapa. Chaymi sirbiqninllapa katin, Dyusqa kach'amun washakanaqkunataqa mayqantapis yanapananpaq.


text:
Maya hawaykawsay
- Maya nisqaqa huk sut'ikunayuqmi; Maya (sut'ichana) rikuy.
Maya hawaykawsay nisqaqa ñawpa pacha Chawpi Awya Yalapi maya rimaykunata rimaq runa llaqtakunap ancha kururasqa hawaykawsaymi karqan.
Yukatan yaqa wat'api chunka tawayuq kaq pachakwat'api Maya runakunap hawaykawsaynin ismurqaptinpas, kunan Watimalapi K'iché, Kaqchikel, Tsutuhil runa llaqtakunas sisakuspa qhapayarqan. Chay llaqtakunaqa chunka pichqayuq wat'api ispañul kunkistadurkunap atisqan karqan.
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Maya hawaykawsay.


text: 1Chaymanta chay Uyshita chay syiti kaq napakashata kich'atinqa, midya urata yupay syilupiqa tukuy uyarala kidaranllapa. 2Chaymantaqami, rikaray syiti angelkuna Dyuspa naypanpi shaqta. Chaymi chay angelkunataqa syiti trumpitakunata quranllapa. 3Chaymantami qashan uk a'ngel, urumanta rurakasha insinsyu quntachikunanta charikusha shamur, altarpa naypanpi sharan. Chaymi achka insinsyuta quranllapa, chay urumanta rurakasha altarpa naypanpi quntachikunanpaq. Chay altarqami, Dyus tar mantakunan naypanpi karan. Chaymi Dyuspa tukuyla allin kaqninkuna mañakutin ima, pullan quntachikuranllapa chay insinsyutaqa. 4Chaynu ruratinllapaqami, insinsyupa quntayninqa, chay angelpa makinmantaqa Dyus kayashankaman iqaran, Dyuspa tukuy allin kaqninkuna mañakuyashanwan pulla. 5Chaymantami chay angelqa insinsyiruta aypar, chay altarpi nina kusalata miraqta ch'aqaran. Chaymantami pachamanna itakamuran. Chaymi kusalata kunyaran, lanyaran, rilamparan, chaynulla pachamapis ukman saqrata kuyuran ima. 6Chaymantaqami chay syiti angelkuna, syiti trumpitakunata purichiqkunaqa, waqachinanpaq kamakaranllapana. 7Chaymi chay punta kaq angelqa, trumpitanta waqachiranna. Chaynu waqachitinqami, pachamanqa ratamuran kusa jwirti granisu, ninawan yawar pich'ukasha ima. Chaymi kay pachapa kimsa kaq partinmanta ukta, chaynulla chay muntikunapa kimsa kaq partinmantapis ukta, tukuyla chiqyaqlla qiwakunamatapis limpu rupachir tukchiran. 8Chaymanta chay ishkay kaq a'ngel trumpitanta waqachitin-shuypaqa mar yakuman ratamuran, uk atun sirkapi nina ratakuq yupay. Chaymi chay marpa kimsa kaq partinmanta ukqa limpu yawar intirupaq tikrakaran. 9Chaynumi mar yakupi tukuy kawsaqkunamanta kimsa kaq partinmanta ukqa, limpu wanuran. Chaynulla tukuy barkukunamanta kimsa kaq partinmanta ukqa, limpu pakikar ima tukukaran. 10Chaymantami chay kimsa kaq angelpis trumpitanta waqachiranna. Chaymi kusala atun qullar, nina ratakuq yupay syilumanta ratamuran, tukuy riyukunapa, chaynulla yaku nasimunankunaman kimsa kaq partinmanta ukman. 11Chay ratamuq qullarqami shutiq "Ayaq". Chaymi chaynu yakuman ratamushanrayku tukuy yaku kaqkunapa kimsa kaq partinmanta ukqa, ayaq intirupaq tikrakaran. Chaymi, kusa achka runakuna wanuranllapa. 12Chaymanta chay kwatru kaq angelpismi trumpitanta waqachiranna. Chaymi rupaypa kimsa kaq partinmanta ukqa limpu dañakaran. Chaynulla killapa kimsa kaq partinmanta uk, qullarkunapa kimsa kaq partinmanta ukpis limpu dañakaran. Chaymi chay kimsa kaq partinmanta ukqa limpu tutaparaq intiru kidaran. Chaynu karmi unaqpis tutapis kimsa kaq partinmanta ukqa mana achkirachikuranllapachu. 13Chaymanta chapakurqa, uyaparay atun kuchak syilupa ch'aypinta parir rir kusa jwirtita kaynu niqta: "¡Ay, ay, ay, pachapi kawsaqkuna, imananqallaparaq chay kimsa faltaq angelkuna trumpitanta waqachitinllapaqa!" nir.


text: 1Achiqaramuqtinmi sacerdotekunapa jefenkuna, Israel nación llaqtapi kamachiq runakuna, leykunata yachachiq runakuna, hinallataq wakin juzgaqkunapiwan ima, huñunakuyta tukuruspanku, Jesusta alli-allinta makinta wataspa aparanku. Hinaspan paykunaqa Roma llaqtayoq gobernador Poncio Pilatoman entregaranku. 2Chaymi chay gobernador Poncio Pilatoqa Jesusta tapuran: —¿Qanchu kanki Israel nacionniyoq runakunapa reynin? nispa. Hinaqtinmi Jesusqa contestaspa niran: —Qanpunin saynataqa nishanki, nispa. 3Chaymi sacerdotekunapa jefenkunaqa, Jesusta tukuy imaymananmanta acusaranku. 4Saynata acusaqtinkun, Poncio Pilatoqa Jesusta huktawan tapuran: —Qanpa contraykipi acusaspa kay runakunapa imaymana rimasqantari ¿uyarishankichú? Chayri, ¿manachu ni imallatapas rimarinki defiendekunaykipaq? nispa. 5Ichaqa manan ni ima nispapas Jesusqa contestaranchu. Chaymi Poncio Pilatoqa anchata admirakuran. 6Gobernador Poncio Pilatoqa sapa watanmi Pascua fiestapi huk presota carcelmanta kachariyta yacharan. Chay presotaqa kachariran, llaqtapi runakuna mañakusqanman hinan. 7Chay tiempopin Barrabás sutiyoq runa, wakin criminal runakunapiwan kushka carcelpi preso kasharan. Paykunan rey Cesarpa contranpi ch'aqwata ruwaspanku, runakunata wañuchiranku. 8Hinaqtinmi llaqtapi runakunaqa Poncio Pilatopa kasqanman riranku. Hinaspan gobernador Poncio Pilatota niranku, costumbrenman hina huk runata carcelmanta kacharipunanpaq. 9Chaymi Poncio Pilatoqa llapallan chaypi kaq runakunata tapuran khaynata: —Qankunari, ¿munankichishchu kay Israel nación llaqtapa reyninta kacharipunayta? nispa. 10Saynataqa tapuran, sacerdotekunapa jefenkuna Jesusta envidiakuspallanku acusasqankuta yachaspanmi. 11Ichaqa chaypi kaq sacerdotekunapa jefenkunañataqmi, runakunata exigispa yachachiranku, paykuna “Runa wañuchiq Barrabasta kacharipuy”, nispa, Poncio Pilatota exiginankupaq. 12Hinaqtinmi Poncio Pilatoqa yapamanta runakunata tapuran: —Chayri, ¿imatataq ruwanayta munankichis kay “Israel nación llaqtapa reynin” nisqaykichis Jesuswanrí? nispa. 13Chaymi runakunaqa altota qaparispanku, huk simillapi khaynata niranku: —¡Cruzpi wañunanpaq chakatachiy! nispanku. 14Hinaqtinmi Poncio Pilatoqa contestaspa niran: —Saynaqa niwaychisyá, ¿ima mana allintataq kay runari ruwaruran? nispa. Hinaqtinmi chaypi kaq runakunaqa aswan más altota qaparispa, yapamanta niranku: —¡Cruzpi wañunanpaq chakatachiy! nispanku. 15Chaymi Poncio Pilatoqa llapallan runakunawan allinpi kayta munaspa, chay runa wañuchiq Barrabasta carcelmanta kacharichimuran. Hinaspan Jesusta alli-allinta latigarachispa, soldadonkunaman entregaran, cruzpi chakataspa clavamunankupaq. 16Hinaqtinmi Poncio Pilatopa soldadonkunaqa, cuartelpa pationman Jesusta aparanku. Hinaspan chayman wakin tropa soldadokunatawan waqyamuspanku, 17Jesusman huk nina sansa hina puka color capawan churaranku. Hinaspan kishkamanta ruwasqa coronawan umanmanpas churaranku. 18Saynata p'acharachispankun, chay soldadokunaqa asipayaranku. Hinaspan burlakuspa khaynata niranku: —¡Kawsachun Israel nacionniyoq runakunapa reynin! nispanku. 19Saynata nispankun, chay soldadokunaqa Jesusta umanpi p'anaranku k'aspikunawan; hinaspan toqaykuranku ima. Jesuspa ñawpaqninpi qonqorikuspankutaqmi, chansakuspanku adoraq tukuranku. 20Hinaspan burlakuyta tukuruspanku, chay puka capawan p'achachisqankuta ch'ustispa, kaq p'achallanwantaq churapuranku. Hinaspan Jesusta cruzpi chakataspa clavamunankupaq aparanku. 21(Poncio Pilatopa soldadonkunan Jesusta apasharanku, cruzpi chakatamunankupaq). Hinaqtinmi Cirene llaqtayoq Simón sutiyoq runawan ñan risqankupi tuparanku. Payqa Alejandropa hinallataq Rufopa papanmi karan. Paytan campomanta kutimushaqtin, soldadokuna obligaranku Jesuspa apasqan cruzta wikriysinanpaq. 22Saynatan Gólgota nisqa moqoman Jesustaqa aparanku. Chay Gólgota moqoqa rimayninkupiqa “Calavera moqo”, ninantan nin. 23Hinaspan Jesuspa nanayninkuna thañinanpaq, qatqe qorakunawan chapusqa vinota tomananpaq qoranku. Ichaqa manan Jesusqa tomayta munaranchu. 24Chaymantan Jesustaqa cruzpi chakataranku. Hinaspan chay soldadokunaqa Jesuspa p'achanta rakinakunankupaq sortearanku. 25Jesusta cruzman chakatasqanku horaqa, esqon horas alto intiñan karan. 26Saynallataqmi chay soldadokunaqa, Jesusta chakatasqanku cruzpa umanman huk letrerota churaranku, khayna niqta: “kay runan israel nacionniyoq runakunapa reynin” nispa. 27Hinallataqmi ishkay suwakunatapas chakatallarankutaq, hukninta Jesuspa phaña ladonpi, huknintataq lloq'e ladonpi. 28Saynapin cumplikuran Bibliapi khayna nisqan: “Huchasapa runakunawanmi yupasqa karan”, nispa. 29Saynallataqmi chayninta pasaq runakunapas, umankuta maywirisparaq, Jesusta k'amiranku khaynata: —¡Yaw! Qanqa nirankitaq: “Kay Jerusalén llaqtapi templota thuñirachispaymi, noqaqa kinsa p'unchawllapi hatarirachiyman”, nispa. 30¡Sichus ancha atiyniyoq kaspaykiqa, kikiykita salvakuspayá, chay cruzmanta urayamuy! nispanku. 31Saynallataqmi sacerdotekunapa jefenkunapas, hinallataq leykunata yachachiq runakunapas, Jesusmanta burlakuspanku khaynata ninakuranku: —Kay runaqa, hukkunataqa salvaranmi. Ichaqa kikintataqmi mana salvakuyta atinchu. 32Hinaspapas payqa niranmi: “Noqaqa Diosmanta Hamuq Salvadormi kani, hinallataq kay Israel nación llaqtapa reynin ima”, nispa. Saynaqa ¡noqanchispas paypi creenanchispaqyá, chay cruzmanta urayamuchun! nispanku. Saynallataqmi paywan kushka cruzpi chakatasqa suwakunapas, Jesustaqa k'amillarankutaq. 33Jesuspa wañusqan p'unchawmi, kay pachaqa tutayaran chawpi p'unchawmantapacha asta kinsa horas tardekama. 34Hinaqtinmi chay kinsa horas tardeykuyta, Jesusqa altota qaparispa, rimasqan idiomanpi khaynata niran: —Eloi, Eloi, ¿lama sabactani? nispa. Kay rimayqa khayna ninanmi: “¡Diosnilláy, Diosnilláy! ¿Imanaqtintaq sapallaytari saqerullawankí?” nispa. 35Ichaqa chaypi kaq wakin runakunaqa Jesuspa nisqantaqa manan entienderankuchu. Chaymi khaynata niranku: —Uyariychis, payqa Diosmanta willakuq ñawpaq profeta Eliastan waqyakushan, nispanku. 36Saynata nispanmi chaypi kaq huknin runaqa, huk largo soqos k'aspipa puntanman apurayllamanña esponjata wataran. Hinaspan chay esponjata qatqe vinoman challpuspa, Jesuspa siminman aypachiran ch'unqananpaq. (Saynataqa aypachiran ch'akichikusqanraykun). Hinaspan khaynata niran: —Kunanyá qawasunchis, cheqaqtachus Elías hamuspa kay cruzmanta urayachinqa, icha manachus, nispa. 37Chay ratopin Jesusqa altota qaparispa wañuran. 38Hinaqtinmi chay ratollapitaq, Jerusalén templo ukhupi rakiq ratk'a cortinapas, altomanta urayman llik'ikuran. 39Jesusta cruzpi chakatasqankupa ñawpaqninpin soldadokunapa jefen kasharan. Paymi Jesuspa qaparisqanta, hinallataq wañusqantawan rikuran. Hinaspan khaynata niran: —¡Cheqaqtapunin kay runaqa Diospa Wawan kasqa! nispa. 40Chaypin ashka warmikunapas karullamanta qawaspa kasharanku. Paykunawan kushkan kasharanku María Magdalena, Salomé, Joseypa hinallataq sullk'a kaq Jacobopa mamitan Mariapiwan. 41Paykunan ñawpaqtaqa Galilea provincia law llaqtakunapi, Jesusta yanapaspa kushka puriranku. Hinallataqmi ñawpaqtaqa huk warmikunapas Jerusalén llaqtaman Jesuswan kushka hamullarankutaq. 42Jesuspa wañusqan p'unchawqa viernesmi karan. Chay tardetan Israel nación llaqtayoq runakunaqa sábado p'unchawpi samanankupaq alistakusharanku. 43Hinaqtinmi Arimatea llaqtamanta José sutiyoq runaqa, Poncio Pilatopa kasqanman mana manchakuspa riran. Hinaspan Jesuspa cuerponta, cruzmanta urayachispa p'ampamunanpaq mañamuran. Joseyqa Israel nacionpi kamachiq jefekunapa hukninmi karan. Hinaspapas payqa allin respetasqa runan karan. Paypas Diospa gobiernanan p'unchawtan suyasharan. 44Poncio Pilatoqa Jesuspa ratolla wañusqanmanta uyarispanmi, anchata admirakuran. Chaymi cheqaqchus wañusqaña kasqanta yachananpaq, soldadokunapa jefenta waqyachimuspa, tapuran. 45Hinaqtinmi chay soldadokunapa jefen, Jesuspa wañusqanmanta willaqtin, Poncio Pilatoqa Arimatea llaqtayoq Joseyman Jesuspa cuerponta p'ampamunanpaq permisota qoran. 46Chaymi Joseyqa Jesuspa cuerponta cruzmanta urayachispa, huk sumaq fino sábanas rantimusqanwan p'istuykuran. Hinaspan huk hatun qaqa sikipi sepultura ruwasqa t'oqoman, Jesuspa cuerponta aparan. Hinaspan chaypi churaran. Chaymantan chay sepulturaman haykuna punkunta, huk hatun rumiwan taparan. 47Chaypin kasharanku qawaspa, María Magdalena, hinallataq Joseypa mamitan Mariapiwan. Paykunan rikuranku Jesuspa cuerponta mayman churasqankuta.


text:
Kamana pruwinsya
Kamana pruwinsya (aymara simipi: Kamana jisk'a suyu; kastilla simipi: Provincia de Camaná) nisqaqa Piruwpi, Ariqipa suyupi, huk pruwinsyam. Uma llaqtanqa Kamana llaqtam.
Yuyarina
Allpa saywachi[llamk'apuy | pukyuta llamk'apuy]
Pulitika Rakiy[llamk'apuy | pukyuta llamk'apuy]
Pusaq distritunmi kan.
Simikuna[llamk'apuy | pukyuta llamk'apuy]
Pruwinsyapiqa kastilla simita, qhichwa simita rimanku.
/1 Rimaqkuna: 5 / 5+ wata
/2 Indihina simi: qhichwa simi, aymara simi, ashaninka simi icha huk indihina simi (mana hawa simi)
Pukyu: [1]


text:
Gary Barlow
Gary Barlow sutiyuq runaqa (* 20 ñiqin qhulla puquy killapi 1971 watapi paqarisqa Frodsham llaqtapi - ) huk Hukllachasqa Qhapaq Suyu mama llaqtayuq rock takichaq, piano wasichaq wan takiqsi karqan.
Tayta: Colin; Mama: Marjorie.
Warmi: Dawn Andrews.
Churinkuna: (3) Daniel (*2000-), Emily (*2002-) wan Margarita (*2009-).
Diskukuna[llamk'apuy | pukyuta llamk'apuy]
Albumkuna[llamk'apuy | pukyuta llamk'apuy]
Willay pukyukuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Gary Barlow.
- Uficial site
- IMDb


text:
Qataqura munisipyu
Qataqura munisipyu (kastilla simipi: Municipio Catacora) nisqaqa iskay ñiqin munisipyu José Manuel Pando pruwinsyapi, Chuqiyapu suyupi, Buliwya mama llaqtapi. Uma llaqtanqa Qataqura llaqtam.
Yuyarina
Allpa saywachi[llamk'apuy | pukyuta llamk'apuy]
Kantunkuna[llamk'apuy | pukyuta llamk'apuy]
Tawa kantunmi kan.
- Qataqura kantun
- Pairumani Grande kantun
- Thula Khullu kantun
- Puju Pajchiri kantun
Runakuna[llamk'apuy | pukyuta llamk'apuy]
Munisipyupiqa aswanta Aymara runakunam tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
Munisipyupiqa aymara, kastilla simikunatam lliwmanta astawan rimanku. [1]
Munisipyupi paqarisqa[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Puykukuna[llamk'apuy | pukyuta llamk'apuy]
- ↑ obd.descentralizacion.gov.bo / Observatorio Bolivia Democrático (kastilla simi)


text: 1Waugui-panicuna, musyashgayquinogpis mana Israel runacunaman ali wilacuyninta apanäpagmi Tayta Diosnintsi churamashga. Tsaynog churamashga captinmi gamcunata y waquin mana Israel runacunatapis ali wilacuyninta wilapargä. Tsaynog wilacushgäpitami cananga carcilcho wichgaraycä. 3Ali wilacuynincho imata niycashgantapis Tayta Diosnintsimi tantyatsimashga. Tsay wilacuynintami cay cartachöpis gamcunata musyaycätsimö. 4Tsaymi cay cartata liyir tantyacärinquipag Jesucristupa wilacuynin imata niycashgantapis. 5Tsay wilacuyta manami pipis unayga musyarganragtsu. Cananragmi apostolcunata y profëtacunatapis Santu Espíritu tantyaycätsin wilacunanpag. 6Tayta Diospa wilacuynenga caynogmi niycan: Jesucristuta chasquicurmi mana Israel runacunapis salvacionta chasquengapag. Tsaymi Jesucristuta chasquicog Israel runacunanogla mana Israel runacunapis Tayta Diosnintsi promitishgan herenciata chasquengapag. 7Jesucristuta chasquicogcunata chiquir carcilman wichgatsishga captëpis Tayta Dios perdonamashpanmi churamashga mana Israel runacunata ali wilacuyninta wilapänäpag. 9Tsaynog captinmi canan musyaycätsë camamagnintsi Tayta Diosnintsipa wilacuyninta runacuna naupata mana musyashga captinpis. 10Tsay wilacushgäta chasquicog cagtami Israel runacunata y mana Israel runacunatapis Tayta Diosnintsi jutsancunata perdonaycan. Señornintsi Jesucristo cruzcho wanuptin tsaynog perdonananpäga Tayta Diosnintsi cay patsata manarag camarmi mayna yarpargan. Yarpashgannogla Tayta Dios lapanta cumpliycashgantami Satanaspis, demoniucunapis y lapan angilcunapis ricaycan. 12Tsaynog captinmi nogantsipis Jesucristuman yäracur Tayta Diosnintsita imay hörapis manacuntsi. Payta manacuptintsega imaypis mayamantsimi. 13Tsayta musyaycarga ali wilacuyta wilacushgäpita prësu wichgaraptëpis gamcuna ama laquicäriytsu. Nogapis laquicunäpa trucanga cushicö gamcunata wilapaptë salvacionta taripäcuptiquimi. 14Cay patsacho y jana patsacho lapantapis camag Tayta Diosnintsi perdonamashgantsita musyarmi gongurpacuycur imaypis gamcunapag manacö. 16Lapanpagpis munayniyog captinmi Tayta Diosta manacö Santu Espíritu imaypis yanapashunayquipag. 17Tsaynogpis manacö Jesucristuman yäracular imaypis cawapäcunayquipagmi. Tsaynog cawarmi tantyacärinquipag Jesucristo cuyamashgantsita. Paymi cuyamantsi may nacionpita captintsipis, mayjina jutsasapa captintsipis, yachag mana yachag captintsipis. 19Jesucristo cuyamashgantsinöga manami pipis cuyamantsitsu. Tsaymi payta manacö cuyacuyninta shumag tantyatsishunayquipag. Tsaynogpami Tayta Dios munashgannog waran waran cushishgala cawashunpag. 20Munayniyog Tayta Diosnintsega manacushgantsipita y yarpashgantsipitapis masmi yanapamantsi. ¡Tsaynog yanapamashgantsipita Tayta Diosnintsi imaypis alabashga cayculätsun! 21Tsaynogpis Jesucristo nogantsi-raycu wanur salvamashgantsipita imayyagpis payta alabashun. Amén.


text: 1Diosniykichismi nin: Llaqtayta sonqochaykuychis, paykunata kusirichiychis. 2Jerusalenta sumaqta rimaykuychis, sut'itapuni payman willaykuychis: Khuyay muchusqaykin tukukapun, huchallikusqaykin pampachasqa kapun, tukuy huchallikusqaykimantan Señor Diosqa anchatapuni ñak'arichirqasunki, nispa. 3Huk kunkan waqyakun: Ch'inneqpi Señor Diospaq ñanta kichaychis, Diosninchispaq purun pampapi purinata wakichiychis. 4Llapa wayq'ota hunt'achiychis, llapa orqotapas llapa moqotapas pampayachiychis, p'uktutapas kuskachaychis, khallkatapas llamp'uyachiychis. 5Chhaynaqa, Señor Diosmi qhapaq-atiyninpi rikhurimunqa, hinan llapa runa payta rikunqa. Señor Diospunin chaytaqa nin, nispa. 6Huk kunkan nin: ¡Waqyakuy! nispa. Ñoqataq tapuykurqani: –¿Ima nispataq waqyakusaqri? Llapa runaqa qora hinallan, tukuy sumaq-kayninpas campopi t'ika hinallan. 7Señor Dios chayman wayrachimuqtinmi qorapas ch'akipun, t'ikapas naq'epun. Runaqa qora hinallapunin, nispa. 8Hinan niwarqan: Arí, qorapas ch'akipunmi, t'ikapas naq'epunmi, Diosninchispa siminmi ichaqa wiñaypaq qaqatapuni sayan, nispa. 9Sión llaqta, qanqa allin willakuytan apamushanki, orqo pataman wichay willakunaykipaq. Jerusalén llaqta, qanqa allin willakuytan apamushanki, mana mancharispa kunkayoqta waqyakuy. Judá suyu llaqtakunaman willay: ¡Chayamushanñan Diosniykichisqa! nispa. 10Apu Señor Diosqa atiyniyoqmi chayamushan, atiyninwanmi lliwpi munaychakushan, horqokampusqan llaqtanwanmi hamushan. 11Uywa michiq hinan llaqtanta michin, uñakunatan marq'an, chaykunatan oqllaykun, sumaqllatan qholla uñayoqkunata michin. 12¿Pitaq lamar-qochata maki qochanpi tupurqan? ¿Pitaq hanaq pachata makinwan cuartarqan? ¿Pitaq pachantin hallp'ata huk tupunallapi huñuykurqan? ¿Pitaq orqokunata romanapi aysarqan? ¿Pitaq moqokunata balanzapi pesarqan? 13¿Pitaq Señor Diospa yuyayninta yacharqan? ¿Pitaq payta yuyaycharqan? 14¿Piwantaq yuyaychachikurqan? ¿Pitaq payman yachachirqan chaninkaqta ruwayta? ¿Pitaq yachayta payman yachachirqan? ¿Pitaq reparayta payman rikuchirqan? 15Diospaqqa hatun suyukunaqa unu sut'uy hinallan, balanzapi k'askarayaq ñut'uy-ñut'u hallp'a hinallan. Islakunatapas ñut'u hallp'ata hinallan pesan. 16Diosman ruphachispa haywanapaqqa manan Líbano orqo-orqopi sach'akunapas altar ninapaqqa aypanmanchu, manallataqmi chaypi kaq animalkunapas aypanmanchu. 17Llapa hatun suyukunapas ñawpaqenpiqa manapas kanmanchu hinan, paypaqqa manapas kashankumanchu hinan. 18Chay hinaqa, ¿imawantaq Diosta rikch'anachinkichis? ¿Imaman rikch'akuqtan payta ruwankichis? 19Metal unuyachiqmi hich'aspa idolota ruwan, qori takaqmi chayta qoriwan qatan, hinaspan qolqe cadenakunata chaypaq ruwapun. 20Wakcha kaspan wakin runaqa mana chay hina idolota ruwayta atinchu, chaymi kuruq mana mikhunan kurkuta akllan, hinaspa allin llaqllaqta maskhan mana kumpakuq idolota ruwananpaq. 21¿Manachu yacharqankichis? ¿Manachu uyarirqankichis? ¿Manachu kay pachamantapas willarqasunkichis? ¿Manachu kay pacha kamasqanmantapas entienderqankichis? 22Diosqa kay pachaq muyun patapin tiyashan, runakunatapas t'isku-t'iskuta hinallan rikun. Paymi hanaq pachata cortinata hina mast'arin, chaytan tiyana karpata hina chutarin. 23Paymi atiyniyoqkunata mana imaman tukuchin, kay pachapi kamachikuqkunata mana kaqman tukuchin. 24Paykunaqa qholla mallkikuna hinan, chayllaraq mallkisqakuna hina saphichakushaqtillankuraqmi Diosqa chaykunaman wayrachimun, hinan naq'epun, tutuka hatun wayrapas chaykunataqa chhapata hinan apapun. 25Ch'uya Diosmi tapukun: ¿Piwanmi rikch'anachiwankichis? ¿Pin ñoqa hina kanman? nispa. 26Hanaq pachata qhawariychis. ¿Pin chaykunata kamarqan? Ch'askakunata ch'ulla-ch'ullamanta lloqsichimuqmi, sutinmantakama qoyllurkunata waqyamuqmi. Payqa sinchi atiyniyoqmi sinchi kallpayoqmi, manan ch'ullapas faltanchu. 27Jacoblláy, ¿imanaqtintaq quejakunki? Israel-lláy, ¿imanaqtintaq rimanki: Señor Diosqa manan imaynachus kashasqayta reparanchu, Diosqa manañan yuyariwanchu, nispayki? 28¿Manachu yacharqanki? ¿Manachu uyarirqanki? Señor Diosqa wiñay Diosmi, teqsimuyuntinta kamaqmi. Manan payqa sayk'unchu, manan payqa pisipanchu, manan yuyayninmanpas pipas aypanchu. 29Payqa sayk'usqatan kallpachan, pisipaqtapas wakmantan kallpachan. 30Waynakunapas sayk'unmi pisipanmi, kallpasapakunapas peqtunmi urmanmi, 31Señor Diospi confiakuqkunan ichaqa wakmanta kallpachasqa kanqaku, anka hinan phalanqaku, phawanqakun, manataqmi sayk'unqakuchu, purinqakun, manataqmi pisipanqakuchu.


text:
Qalaqutu munisipyu
Qalaqutu munisipyu (aymara simi: Qalaqutu jisk'a t'aqa suyu; kastilla simipi: Municipio Calacoto) nisqaqa Buliwya mama llaqtapi huk munisipyum, Pakaxi pruwinsyapi, Chuqiyapu suyupi. Uma llaqtanqa Qalaqutu llaqtam.
Kay llaqtap sutinqa aymara simim, qala rumi, qutu qutu,[1] "rumi qutu".
Yuyarina
Allpa saywachi[llamk'apuy | pukyuta llamk'apuy]
Kantunkuna[llamk'apuy | pukyuta llamk'apuy]
Chunka kimsayuq kantunmi kan.
- Qalaqutu kantun
- Julluma kantun
- General Camacho kantun
- Qaraqullu kantun
- Rusaryu kantun
- General Campero kantun
- Challuyu kantun
- Audiencia kantun
- Laguna Blanca kantun
- Playa Verde kantun
- Max Toledo kantun
- Kuntur Ikiña kantun
- Ukururu kantun
Runakuna[llamk'apuy | pukyuta llamk'apuy]
Munisipyupiqa aswanta Aymara runakunam tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
Munisipyupiqa aymara, kastilla, qhichwa simikunatam lliwmanta astawan rimanku. [2]
Munisipyupi paqarisqa[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
- Jach'a Phasa pukara
Pukyukuna[llamk'apuy | pukyuta llamk'apuy]
- ↑ Ludovico Bertonio (1612), Aymara-Kastilla simi qullqa: Qala - Piedra, Qutu - Montoncillo de cualquiera cosa.
- ↑ obd.descentralizacion.gov.bo / Observatorio Bolivia Democrático (kastilla simi)


text:
Tokushima
Tokushima (nihun simipi: 徳島市, Hepburn: Tokushima-shi?), Nihun hatun llaqta, Uma llaqtam Tokushima llaqta kamachiy llaqtam, Shikoku suyu hatun llaqta. 191,23 km2
Wiñay kawsay[llamk'apuy | pukyuta llamk'apuy]
Kamasqa 1 ñiqin kantaray killapi 1889 watapi.
Waki[llamk'apuy | pukyuta llamk'apuy]
Runakuna[llamk'apuy | pukyuta llamk'apuy]
267 343 runakuna.
Ñaña llaqtakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Tokushima.
- Uficial qillqa web Tokushima (inlish simi)


text: 1Tata Diosta agradecekuychej k'acha kayninmanta, imaraykuchus khuyakuynenqa wiñaypajmin. 2Israelitas nichunku: Tata Diospa khuyakuynenqa wiñaypajmin, nispa. 3Sacerdotespis nichunku: Tata Diospa khuyakuynenqa wiñaypajmin, nispa. 4Tata Diosta manchachikojkunaqa nillachunkutaj: Tata Diospa khuyakuynenqa wiñaypajmin, nispa. 5Phutikuyniypi Tata Diosta wajyakorqani, Paytaj uyariwarqa, librawarqataj. 6Tata Diosqa noqawan kashan; mana manchachikusajchu. Imanawanqataj runari? 7Tata Diosqa noqawan kashan; Payqa yanapawan, rikusajtaj chejnikuwajkunata atipasqasta. 8Aswan sumajmin Tata Diospi atienekunaqa runapi atienekunamanta nisqaqa. 9Aswan sumajmin Tata Diospi atienekunaqa kuraj runaspi atienekunamanta nisqaqa. 10Tukuy naciones muyuykuwarqanku, noqatajrí Tata Diospa sutimpi paykunata chinkacherqani. 11Tukuynejmanta muyuykuwarqanku, noqatajrí Tata Diospa sutimpi paykunata chinkacherqani. 12Lachiwanas jina muyuykuwarqanku, phiñakuyninkutajrí thasnukaporqa khishka ch'awjra larway jina, noqataj Tata Diospa sutimpi paykunata chinkacherqani. 13Urmanaypaj jina sinch'ita tanqarpariwarqanku, Tata Diostajrí yanapawaj jamorqa. 14Kallpachawaj Tata Diosman noqa takini; Paymin Salvawajqa. 15Cheqan runaspa wasinkupi kusiy takiykuna tiyan atipasqankumanta: Tata Diospa atiynenqa jatuchaj imasta ruwan, nispa. 16Tata Diospa atiynin ancha sumajpuni; Tata Diospa atiynenqa may jatuchaj imasta ruwan. 17Mana wañusajchu; astawanraj kawsasaj, Tata Diospa ruwasqasninmanta willaranaypaj. 18Tata Diosqa sinch'ita castigawarqa; jinapis mana saqewarqachu wañojta. 19Kichariwaychej justicia punkusta; chayninta yaykuspa, Tata Diosman graciasta qosaj. 20Kaymin Tata Diospa punkonqa, chaynintataj cheqan runas yaykonqanku. 21Graciasta qoyki, Tata Dios, uyariwasqaykimanta, Salvawajniy kasqaykimantapis. 22Wasi perqajkunaj qhesachasqanku rumeqa esquina sumaj rumiman tukupun. 23Chaytaqa Tata Dios ruwarqa, noqanchejtaj t'ukushaj qhepakunchej. 24Kay p'unchaymin Tata Diospa wakichisqan; sonqo t'ikarisqa kunan p'unchay kusikunachej. 25Salvawayku ari, Tata Dios, salvawayku. Allintaj riwachuyku ari, Tata Dios. 26Jatunchasqa kachun Tata Diospa sutimpi jamojqa. Tata Diospa yupaychana wasinmantapacha qankunata bendecimuyku. 27Tata Diosqa Diospuni; Payqa k'anchaykuwanchej. Qallariychej fiestata, Tata Diosman jaywanapaj uywata altarpa wajrasninman wataykuspa. 28Qanmin Diosniy kanki, noqataj graciasta qoyki. Qanmin Diosniy kanki, noqataj jatunchayki. 29Tata Diosta k'acha kayninmanta agradecekuychej, imaraykuchus khuyakuynenqa wiñaypajmin.